text:
Companianan di tecnologia y casi mita di estadonan Mericano ta bringando contra administracion di Trump den corte federal, tocante e revocacion di ley di neutralidad di internet, un set di regla dirigi pa preveni proveedornan di internet di discrimina contra cierto tecnologia y servicionan.
E enfrentamento a tuma luga den un audiencia den corte federal di apelacion ayera. E companianan, incluyendo Mozilla y Vimeo, kier pa huesnan restaura e regimen di neutralidad di internet. El a wordo poni durante administracion di Obama na 2015 y revoca na december 2017 bou un regulado apunta pa presidente Donald Trump.
E reglanan tabata prohibi pa proveedonan di cable, wireless, y otro broadband blokia of baha velocidad di websitenan di nan escogencia, of cobra Netflix y otro servicionnan extra pa alcansa e publico mas lihe.
Abogadonan pa e estadonan y e companianan a purba di persuadi e panel di tres hues pa restaura e regimen di neutralidad di internet. Abogado Pantelis Michalopoulos a bisa cu revocacion di e reglanan di neutralidad di internet ‘ta un golpi den curason di e Communications Act’, referiendo na un ley di era di Depresion, estableci pa FCC.
E caso lo continua den corte den dianan proximo. Potret di The Verge.


c: text/html

text:
ROTTERDAM—Outoridatnan polisial a detené un sospechoso den kaso di asesinato di e hòmber di 64 aña den oktober 2018.
Ta trata di un hòmber di 23 aña di Rotterdam. E víktima tabata un konosí di polis; ta tene kuenta ku ta trata di likidashon den baho mundu. E víktima a keda asesiná di dia kla na krusada di Kralingen den su outo pa un hende riba skuter. Algun dia despues el a fayesé. E otro okupante den e outo a sali ileso. E sospechoso a hui, haña un aksidente djis despues ku su skuter i hui na pia. Den e progama di investigashon na televishon a mustra imagennan di kámara di e sospechoso. No ta kla si ta esaki a kondusí na su detenshon.

robotstxt: allowed

filter: keep


text: No tin un desaroyo nobo despues cu minister Otmar Oduber a reuni cu Gobernador di Aruba, caminda el a condiciona su retiro pa entrante 1 di maart, sino bin cu algun cambio grandi den maneho di gobernacion. “No tin niun desaroyo nobo”, asina e mandatario a bis ana medionan di prensa durante un inspeccion cu el a realisa awe mainta riba e trabou di renobacion cu ta tumando luga riba plasa Betico Croes. El a afirma cu te ainda e no a sinta cu prome minister Mike Eman. Ayera e premier a bisa cu lo sinta ‘proximamente’ cu minister Oduber. Segun NoticiaCla e combersacion lo tuma luga awe.


text:
Gabinete ta invertí den infrastruktura i kombatimentu di pobresa na Hulanda Karibense
Gabinete ta pone 30 mion euro disponibel pa invertí den Boneiru, Saba i Sint Eustatius. Gabinete a asigná prioridat na mehorashon di perspektiva ekonómiko den Hulanda Karibense dor di mehora infrastruktura i redusí pobresa. Esaki Minister Schouten a duna di konosé awe pa medio di un karta na nòmber di Minister Ollongren (BZK) i Sekretario di Estado Knops (BZK) na Tweede Kamer.
Den e akuerdo di gobernashon a palabrá ku e invershonnan ta destiná pa fortalesé e regionnan. A determiná seis region: Hulanda Karibense ta un di e regionnan. Awe gabinete a disidí ku ta pone 30 mion euro disponibel pa e siguiente proyektonan:
- renobashon i konstrukshon di e haf di Saba;
- desaroyo di agrikultura na Saba;
- kontribushon na e suministro di kombustibel duradero na Boneiru;
- stimulá bibienda sosial na Boneiru;
- desaroyo di planifikashon pa desaroyo di agrikultura, mehorashon di matadero na Boneiru;
- desaroyo di planifikashon i stimulá pa medio di un ‘job center’ na Boneiru;
- mehora e konekshon entre edukashon i merkado laboral;
- i kombatí e problema di eroshon na Sint Eustatius.
Manera a informá anteriormente, lo ehekutá e invershonnan na momentu ku por konstatá ku tin bon gobernashon i un maneho finansiero sólido. Sekretario di Estado Knops ta den kombersashon ku kolegio ehekutivo Boneiru tokante di e mehorashonnan nesesario i e manera kon e por yuda den esaki. Sekretario di Estado ke yega na un akuerdo di gobernashon ku Entidat Públiko Boneiru den kual lo trata temanan di prioridat i kaminda lo duna un yenamentu konkreto di bon gobernashon. Lo kuminsá hasi uso di e rekursonan pa e proyektonan di Boneiru manera ku e akuerdo di gobernashon aki tei, tin palabrashonnan tokante di bon gobernashon i maneho finansiero i realisá e plannan di maneho pa e proyektonan.


text:
ORANJESTAD, Aruba
Parlamentario Endy Croes ta mira atras riba un aña 2018 cu tabata tin su retonan grandi. Un aña 2018 cual sigur no tabata un aña facil. Como Parlamentario a percura pa trata masha hopi ley, reuni cu masha hopi instancia y departamentonan y alaves a eherce un trabao di control fuerte riba gobierno, esta a haci locual pueblo ta spera pa un Parlamentario haci. Banda di esaki a atende pueblo riba un base regular te hasta den fin di siman na Parlamento di Aruba brindando e ayudo te unda cu nos por y guia e ciudadano den su necesidad. Tur cu tur nos ta satisfecho cu aña 2018, unda mester a lora manga di camisa y tuma hopi decision mediante ley pa salba Aruba cual tabata na rand di bancarota.
Parlamentario Endy Croes ta sigui splica cu unabes bo aparece riba un lista politico ta pa bo traha pa bo pais sin importa e situacion cu bo a hereda bo pais aden. Tin un programa firma pa Coalicion “Hunto pa Aruba” y e programa aki ta nos compas y guia pa e periodo di 4 aña. Ohala cu nos por a logra mucho mas den un solo aña manera kisas ta e anhelo di pueblo pero hunto nos lo persevera pa saca Aruba for di e abismo di cual nos a encontre aden. Aruba den 2018 tabata un Aruba den transicion, esta un Aruba cu a wordo converti di un Aruba carga cu un debe esta e Mega Debe y un Crisis Social pa un Aruba controlabel y sostenibel pa futuro.
Sinembargo retonan ta keda grandi pa 2019. Parlamentario Endy Croes ta splica di tin e fe y confiansa cu bao di e guia di nos Minister President Evelyn Wever Croes y henter e Coalicion nos ta riba e bon caminda. Primordialmente ta tene cuenta cu e hende, esta pa e gobernacion aki e hende ta central. Tin bunita plannan pa futuro pero ta tene cuenta tambe pa no endueda nos futuro generacion y ta busca e balans corecto den esaki. Pueblo mester tin fe, pueblo mester tin e confiansa, pueblo mester tin e speransa y pueblo mester persevera pa hunto nos logra cosnan grandi pa Aruba.
Importante ta trece bek e trankilidad y stabilidad den pueblo. Importante mester ta cu tur hende ta conta. Importante ta cu tur hende mester tin un oportunidad husto den bida pa progresa. Importante ta entre otro pa sigui crea cuponan di trabao pa nos conciudadanonan pa asina tur por tin un mihor porvenir. Importante ta pa nos tin un bon maneho di salubridad pa nos pueblo. Importante ta pa nos atende na e mihor forma cu e crisis social garantisando e seguridad na nos muchanan. Importante ta pa garantisa e seguridad di henter Aruba. Importante ta pa nos por tin un finansas publico sostenibel y bao control. Importante ta pa nos reforsa control di prijs riba comestibel di prome necesidad pa nos pueblo. Importante ta pa nos por inverti den nos deporte pa por tin un pueblo saludabel fisicamente y cu caracter. Importante ta inversion den nos educacion pasobra un pueblo educa sigur ta prospera. Importante tambe ta pa nos por kita e redtapenan y facilita nos entrepreneurnan y inversionistanan un caminda mucho mas decente y facil pa cana unda nan por logra habri nan negoshi den un tempo record stimulando asina nos economia. Importante tambe ta pa asfalta nos camindanan den bario kitando asina e molester di stof. Pues tur entre otro ta importante y tur lo wordo atendi den mas profundidad den 2019.
Parlamentario Endy Croes ta bisa cu tin hopi montaña cu nos lo mester crusa y nos lo encontra bareranan nos dilanti cual kisas lo kier impedi esaki pero nos mester ta dispuesto pa crusa esakinan hunto pa garantisa e felicidad di henter nos pueblo. Cada un di nos ta conta y cada un di nos tin e mesun balor. “Leaving no one behind”. Hunto nos ta logra y e promer cambionan grandi lo bay ta notabel den 2019.
Parlamentario Endy Croes ta termina deseando henter pueblo di Aruba un prospero aña 2019. Cu Papa Dios drama su bendicion riba Aruba y cu por reina paz, felicidad y harmonia den cada hogar.


text:
Hulpbestuurskantoor
E Hulpbestuurskantoor Paradera ta ofrece servicio di pago di utilidadnan y F.C.C.A. como tambe algun servicio di Censo:
- Pago di cuenta di WEB, Elmar, Setar y Serlimar
- Pago di cuenta di F.C.C.A
- Attestatie de Vita
- Censo Papel di 5 florin
- Declaracion Bon Conducta
- Formulario Peticion Abogado Liber
- Formulario Peticion pa Bijstand
E Hulpbestuurskantoor ta habri di dialuna pa diabierna di 07.45 am – 03.00 pm. Pa tuma contacto directamente cu e Hulpbestuurskantoor por yama na 582-8750 of 582-8760.


text:
Saturday, June 25, 2011
Den Ken y kico bo FE ta ankra?
E DIA DI HUICIO
Segun Scritura Santo, na final di e sistema den cual nos ta bibando actualmente ya pa miles di añanan, lo tin un dia di huicio, of sea, un dia di huzgamento. Y esey lo ta asina leu cu nos por comprende, pa tur ser humano cu a biba ariba e planeta aki, desde Adam te na e ultimo persona cu lo nace.
E Buki di Rebelacion, Capitulo binti, tin un descripcion hopi cla tocante e dia ey. Ey nos por lesa lo siguiente: ( y laga nos sea sigur cu e tempo ey lo yega) Y esaki ta loke e Apostel Juan a scirbi di loke Señor Dios a revela na n’e, e futuro y e final di historia humano ariba e mundo actual: “Y mi a mira un gran trono blanco, y Esun cu tabata ariba dje, pa Kende Su presencia tera y cielo a hui, y no tabatin lugar pa nan. Y mi a mira e mortonan, grandi y chikito, para dilanti di e trono, e bukinan a wordo habri. Un otro buki a wordo habri, cual ta e buki di bida. E mortonan a wordo huzga di acuerdo cu loke nan a haci, manera tabata scirbi den e bukinan. E laman a entrega e mortonan cu tabata den dje, y morto y hades a entrega e mortonan cu tabata den nan, y cada persona tabata huzga di acuerdo cu loke el a haci. Anto morto y hades a wordo tira den e tanki di candela. E lago di candela ta e di dos morto. Y si un hende su nomber no a wordo haya scirbi den e buki di bida, e tabata tira den e tanki di candela.” (Rebelacion 20:11-15).
Claramente amigo y amiganan di tur edad, e cosnan aki a wordo scirbi pa cada uno di nos, sea homber of mohe fo’i tur nacion sin excepcion. Y e proposito pa cual Señor a rebela e berdadnan aki pa nos, ta pa nos repenti y kere e Evangelio di nos Señor y Salbador JesuCristo. Si nos haci menos caso, of sea nos ignora e spiertamento sagrado aki, ta nifica cu nos ta bira lomba pa tur e bendicionnan spiritual di cielo cu lo ta pa tur eternidad; pa nos enfrenta y sigui biba un bida cu nunca a, y no por duna berdadero felicidad. Bashi nos a bini den mundo, y bashi nos lo bai den graf.
Pero pa esunnan cu tende y obedece e Evangelio bendiciona di Dios, nos ta lesa den e Palabra di Dios lo siguiente: “Loke cu wowo no a mira, ni orea a tende, ni a drenta curason di hende, ta loke Dios a prepara pa esunnan c u ta stim’E. Pero na nos, (cu ta kere) Dios a revela nan pa medio di Su Spirito. Pasobra e Spirito ta envestiga tur cos, asta e profundidadnan di Dios.” (Lesa 1 Corintionan 2:6-16 sin falta)
Posted by Bicento & Betty Henriquez at 2:48 PM No comments: Links to this post
Sunday, June 12, 2011
NEGLIGENCIA
Un di e plasernan grandi cu nos tin ta di subi nos auto y keiro den e espacionan rond di nos bunita isla Aruba y explora, esdici, mira loke ainda nos no a mira, y admira e grandesa di Dios, E Tata Eterno Kende a crea e mundo, door di Senjor JesuCristo Su Yiu. (Hebreonan 1:1-3)
Bicento ta gusta cana wak p'aki y p'aya y "peep" den e buraconan cu naturalesa y creacion a forma den e barancanan! " Tene Cuidou! Por tin un Boa di Aruba ta scondi den un di e buraconan ey!"
AWOR, pa loke Palabra di Dios ta bisa tocante: NEGLIGENCIA
Nos tabatin algun mensahe na unda nos a enfatisa e doctrina di fe. Y nos por sigui hopi mas tocante e doctrina ey, pasobra tur otro siñansa fundamental ta mara na e fe. Separa di fe den nos Señor y Salbador JesuCristo, ta impusibel pa nos agrada Dios. P’esey awe nos lo papia tocante negligencia.
Den Hebreonan 2:1-3, nos por lesa lo siguiente: “P’esey nos mester paga mas atencion cuidadoso na e loke nos a tende pa nos no drief y pasa bai. Pasobra si e mensahe papia door di Angelnan a keda firme, y tur violacion y desobediencia a ricibi su castigo husto; con nos lo scapa si nos neglisha (of ignora) un salbacion asina grandi?”
Amigonan stima pa nos Tata Celestial, y pa JesuCristo Kende a duna Su mes boluntariamente pa libra nos di picanan mediante Su morto ariba un crus. Ta na nos cu ta na bida awe e spiertamento serio ey ta dirigi.
Masha hopi hende aki den Antiyas y Aruba, a tende e Evangelio bes tras bes. Corda bon cu e palabra “Evangelio”, ta nifica Bon Nobo, of Bon Noticia. Y e bon noticia ta, cu nos por ricibi pordon di tur pica, si nos repenti y acepta e Yiu di Dios como nos único Salbador. Awor: Kico negligencia of ignora ke men? Realmente tur dia nos por experimenta e nificacion di e palabranan ey. Na e momento aki mes cu mi ta scirbiendo e mensahe aki, mi esposa ta ocupa den cushina cu hasimento di cuminda. Anto e ta cende e stove y ta pone un wea cu sea pisca of carni of algo otro. Pero kico lo pasa si e bai hasi otro trabao y neglisha e wea cu ta riba candela? Wel, nos tur por tin un idea di kico lo pasa despues di un poco tempo. E cuminda lo bira carbon den e wea, etc., etc. Ma esey ta algo cu pronto por wordo regla door di cumpra otro wea y otro alimento.
PERO, relaciona cu e Evangelio bendiciona di nos Señor, nos ta lesa lo siguiente den Scritura Santo: “Con nos lo scapa si nos neglisha un salbacion asina grandi?” E mensahe y e spiertamento cu nos ta ricibi den e declaración ey ta: “cu no tin scapatorio.” Durante e corto tempo cu mi a biba, mi a tende tocante otro oportunidad despues di morto. Asta nos a wordo siña cu tin un lugar purgatorio, na unda un persona cu muri cu picanan sin confesa, e lo tin cu pasa un tempo den e candela di purgatorio te ora cu el a wordo purifica di tur su picanan. E siñansa ey no ta existi den Beibel, y ademas e ta contradici e Evangelio di gracia di Dios. E siñansa cla y persistente den e Palabra di Dios ta: Cu cualke persona cu tende e mensahe di pordon y bida eterno cu ta solamente den nos Señor y Salbador JesuCristo. Y esun cu tende siendo convenci dor di e Spirito Santo di Dios. Y e persona aki, ken cu e por ta, lo admiti cu e ta un pecador perdi.
Anto e ta repenti di su picanan, y e ta pone su fe absoluto y completo den nos Señor Jesus, e persona ey ta ricibi pordon di tur su picanan, y e lo cuminsa den un bida nobo. Beibel ta yama e transformacion ey: Regeneracion, of Nace di Nobo. Sea cu bo ta un persona di basta edad, of un hoben, of un mucha na e edat di comprendemento, etc. Den tur caso for di e momento ey, bo ta un creación nobo. Y no ta importa con educa un persona por ta; sinembargo e ta manera un baby spiritual, y tin mester di e lechi spiritual pa e por crece y bira un adulto spiritualmente segun Scritura. (Lesa Efesionan 4:1-16 y tambe 1 Corintionan 12:12-31).
Awor un spiertamento di amor den Cristo. Y e ta bai tocante nos mensahe pa awe cu ta cuminsa cu e palabra negligencia. Masha hopi almanan precioso aki na Aruba y Antiyas, y rond mundo ta permiti pa e peliger grandi aki vence ariba nan. Y ta esaki: Hopi hende di tur edad, ora cu e tende e mensahe di Evangelio lo bisa den nan mes, of na un y otro: BERDAD, esey ta un bon mensahe cu bunita palabranan, etc., pero kico ta pasa? Nada; e persona ta sigui hiba e mes un bida sea religioso of no religioso. Ma e no ta obedece Dios mediante di repentimento y fe den nos Señor y Salbador JesuCristo. Pues, e ora ta e mes un sentencia aki ta keda, esta: “CON NOS LO SCAPA SI NOS NEGLISHA UN SALBACION ASINA GRANDI?
Te otro biaha, corda communica cu nos si bo a lesa e mensahe cortico aki. Comparti bo pensamentonan cu nos pa nos un edifica e otro den nos temponan dificil den cual nos ta. {2 Timoteo 3:1-9} Nos email ta: cjwmitesoro@gmail.com of bettyratzlaff@hotmail.com
Posted by Bicento & Betty Henriquez at 7:08 AM No comments: Links to this post
Subscribe to: Posts (Atom)


text:
Negosashonnan tumando lugá ku FIU na benefisio di nos studiantenan.
Negosashonnan tumando lugá ku FIU na benefisio di nos studiantenan.
Geplaatst op 13 Mei 2019 dor di Ministerio di Enseñansa, Siensia, Kultura & Deporte
Willemstad- resientemente Minister di Enseñansa, Siensia, Kultura i Deporte sra. Marilyn Alcalá-Wallé a hasi un bishita na Florida International University (FIU) pa atendé e nesesidat pa duna nos studiantenan den region mas benefisio durante nan estudio na Florida. Florida ta e estado na Merka kaminda mayoria studiante di Kòrsou ta studia. Di un forma planifiká Minister Alcalá-Wallé a kuminsá ta atendé ku e diferente estadonan di forma integral; e estado di Florida ta esun promé.
Durante su bishita Minister Alcalá-Wallé kompañá pa sr. Rob Zaagman ku ta konsul interino pa Asuntunan di Reino na Miami, a reuní ku sra. Meredith Newman, vise-preboste pa Fakultat i Asuntunan Global, sra. Birgitta “Gitta” Rausch-Montoto direktor di e Fakultat di Asuntunan Global, sra. Rita Teutonico dekano asosiá di Investigashon i sra. Dr. Alejandra Parra Direktor Senior di e Ofisina di Servisio Eskolar i Studiante Internashonal, pa sera konosí i pa interkambiá riba e estudionan ku FIU ta brinda i e benefisionan ku por realisá pa nos studiantenan na FIU.
FIU ta afiliá na e asina yamá “Florida Board of Governors”. Esaki ta un kuerpo di 17-miembro ku ta dirigí e sistema di tur e universidatnan públiko na Florida (the State University System of Florida) ku ta operá, regulá i kontrolá i karga e responsabilidat pa e maneho di hinter e sistema ku aktualmente ta konsistí di 12 universidat públiko na Florida. FIU dentro di e kuadronan di e “State University System of Florida” tin espasio pa hiba su propio maneho i ta hibando su propio maneho.
Pa e kapítulo di Asuntunan Internashonal, FIU tin un maneho diferente pa studiantenan internashonal kompará ku esnan merikano. Studiantenan internashonal, inkluyendo esnan di Kòrsou, ta pagando un kolegiatura (collegegeld) muchu mas haltu ku studiantenan merikano (un ehèmpel den 2017: In-state 6,556 USD, Out-of-state 18,954 USD) ku ta aproksimadamente 3 biaha e suma ku un studiante internashonal ta paga pa un aña di kolegio. Minister Alcalá-Wallé den su empeño pa logra “in state tuition” pa nos studiantenan, a referí FIU na e akto 7.007 di “Latin American and Caribbean Scholarship Eligibility”, kaminda e universidatnan na Florida por duna studiantenan di Latino Amerika i di Karibe ku ta studia riba un base “full-time”, e asina yama kolegiatura lokal. Esaki ta kumbiní nos studiantenan ya ku e diferensia den e montantenan ta remarkabel. A yega na e palabrashon ku FIU huntu ku representashon di Reino na Miami ta bai investigá e asuntu aki mas di aserka pa nos studiantenan na FIU paga e mesun suma ku e studiantenan lokal ta paga na e universidat públiko FIU. Alabes a rekoré algun punto di importansia pa lokual ta trata fasilidatnan pa nos studiantenan, inkluyendo posibilidat pa “scholarship” i e kondishonnan mará na dje.
Minister Alcalá-Wallé ta hopi satisfecho ku e palabrashonnan hasí!
Riba e foto: sr. Rob Zaagman, sra. Meredith Newman, Minister sra. Marilyn Alcalá-Walle, sra. Birgitta “Gitta” Rausch-Montoto, sra. Rita Teutonico i sra. Alejandra Parra


text:
Historia
Historia di SVB
Sociale Verzekeringsbank (SVb) a wordo funda na 1960 pa administra e ley di pensioen di biehez (AOV). Na 1965 e tareanan di SVb a wordo expandi cu e introduccion di e ley di pensioen general pa viuda y huerfano (AWW). Na 1966 un otro tarea adicional a bin pa SVb ora di introduci e ley di seguro di malesa (ZV) y accidente di trabao (OV). Finalmente pa 1983 a keda institui un fondo di cesantia pa garantiza e compensacion di trahado den caso di retiro involuntario.
SVb como institucion independiente na Aruba:
Durante cu Aruba tabata forma parti di Antiyas SVb na Aruba SVb tabata un filial administrativo mientras cu gerencia y maneho tabata tuma lugar na Corsou. Desde e Status Aparte SVb a para riba su mes y a desaroya den un institucion clave den nos red di proteccion social. Cu inversionnan den su recursonan humano y su experiencia acumula durante e periodo di crisis y boom economico y tambe di cantidad di poblacion, SVB awe ta un institucion cu ta lora independiente, cu un maneho corporativo eficiente, un servicio atento y cu un gran sentido di responsabilidad.
Cambionan den ley pa mehora su funcionamento
Pa mehora su producto pa comunidad, SVb a y ta sigui promociona varios cambio den ley pa dun’e e instrumentonan legal necesario pa yega na un posicion financiero solido di nos systema di proteccion social.


text:
20 di ougùstes próksimo FUNDASHON PRO SOUAX ta organisá: Charla grátis ” KON SIGUR NOS TRÁFIKO TA ?”
20 di ougùstes próksimo FUNDASHON PRO SOUAX ta organisá: Charla grátis
“ KON SIGUR NOS TRÁFIKO TA ?“
Fundashon Pro Souax i Sentro di bario Souax gustosamente ta invitá habitantenan di bario di Souax i bisindario i tambe otro interesadonan, na kontinuashon di e “Siklo di Charla riba Tópiko Hurídiko”. E siguiente charla ta tuma lugá djamars 20 di ougùstes próksimo i e tópiko lo ta:
“ KON SIGUR NOS TRÁFIKO TA ?“.
Oradónan lo ta sra. Riglène Cristina i sr. Wilfrido Cristina, miembronan di Asosiashon Tráfiko Sigur Kòrsou .
Durante e charla ku lo ta di 7or pa mitar di 9 di anochi na Sentro di bario Souax,
e representantenan di Asosiashon Tráfiko Sigur Kòrsou entre otro lo amplia riba lo siguiente: Kon sigur tráfiko na Kòrsou ta? Esnan ku ta manehá vehíkulo motorisá ta na altura di nos reglanan di tráfiko? Nos falta regla di tráfiko? Mester pasa eksamen di reibeweis di nobo despues di un kantidat di aña? Konta ku e komportashon den tráfiko? Kua ta e puntonan di atenshon pa ku tráfiko na Kòrsou?
Moderadó lo ta mr. Juny Sluis, presidente di Fundashon Pro Souax.
Entrada ta grátis i lo tin amplio oportunidat pa hasi pregunta.
Kontinuashon “Siklo di Charla riba tópiko hurídiko”
Tópiko : “ KON SIGUR NOS TRÁFIKO TA?“
Oradónan: sra. Riglène Cristina i sr. Wilfrido Cristina di “Asosiashon Tráfiko Sigur Kòrsou“
Moderadó: mr. Juny Sluis
Dia: djamars 20 di ougùstes 2019
Ora: 7or pa mitar di 9 anochi na Sentro di bario Souax
Entrada: GRÁTIS i un i tur ta bon biní


text:
E talentoso kompositor i kantante Stanley Clementina ta ekspandé su horizonte musikal ku e romántiko Afro Beat titula KULPAMI NUMA, un kolaborashon ku artista Remses ‘MuisjeMuis’ Rafaela. E interpretashon ta papia di un relashon unda e hòmber ta haña tur e kulpa durante e desenlase. Den varios esena den e videoclip modelo Franceen Westmaas ta hungá e papel di un investigado ku ta interogá Stanley. KULPAMI NUMA ta sigui splika kon e hòmber tambe ta eksperensia doló durante e relashon ora e realisá ku e relashon no ta bai mas. Tambe impreshonante pa mira kon KULPAMI NUMA ta trese varios talento Kurasoleño biba na Hulanda huntu pa realisá e proyekto akí. Banda di e interpretashon vokal di Stanley i MuisjeMuis, e kantika a keda produsí pa Stanley i e talentoso Zurich Musiq, i e videoclip a keda dirigí pa Thareyck Martina i Cineterra.
Debut Albùm
Durante e simannan benidero, Stanley lo ta na Kòrsou pa un gira promoshonal, unda e lo graba diferente videoclip pa su debut albùm, kual e ta plania pa lansa e zomer akí. Ku e produkshon, e ritmo popular di Afro Beat ta para sentral, i Stanley ta kolaborá ku talentoso estrea nan urbano manera Dopie, Dayo i Ori. KULPAMI NUMA ta e promé kantika fo’i e albùm akí. Pa Stanley ta importante pa internashonalisá Papiamentu, i p’esei e ke promové e albùm akí den eksterior. Durante diferente gira ku e kantante Kaboverdiano Nelson Freitas, Stanley a ser inspira kontinuá kanta den su lenga materna. Komo vokalista, Stanley a traha ku entre otro Rass Motivated, Frank McComb, Tamara Nivillac, Shirma Rouse, Glennis Grace, i tambe Ir Sais. Na komienso di 2015, Stanley a kuminsá profilá komo solista i a lansa kantika nan manera ‘Regresa a Mi’, i ‘Sweet Pain’, unda ela ilustra kon fo’i reto relashonal tòg por bini kresementu signifikante.
Stanley Clementina lo duna un tayer eksklusivo di téknika vokal dia 8 di Mart, 2017 na Kura di Arte. Pa mas informashon mail steezmusic@gmail.com of chéck www.stanleyclementina.com
Chéck e video di KULPAMI NUMA riba YouTube.


text:
Kresh Duna un Man no tin un speeltuin pa nos mucha nan hunga den nan ora liber. Pa na desaroyo motoriko nos ke regalanan un glijbaan di palu ku su kasita banda di dje ku nan por hunga na dje. Tambe nos lo bai ferf esaki riba e dia nan aki. Djabierne nos lo krea e glijban ke kasita djasabra nos lo bai ferf esaki.
Nos lo ta gradisi si tin algun boluntario ku por bin ku lo sigiente: boor mashin, zag mashin, schuur mashin i kwashi. Nos ta buskando boluntario nan ku ekperensia riba tereno di konstrukshon.


text:
ORANJESTAD (AAN): Diamars mainta comerciantenan sospecha di a paga Paul Croes pa e regla permiso pa nan, a presenta den Corte. Ta trata aki di e dama Chines Chunyan Liang, Fernando Latoracca, Juan Vasquez Lopez y e Chines Tat Yan Cheng activo corupcion,
Tur ta worde acusa di complice di corupcion activo door di a paga Paul Croes pa regla permiso pa nan. Den sala di Corte tabata presente Paul Croes, kende na final a reacciona riba e declaracion di e sospechosonan.
E dama Liang a bisa cu el a duna Aparicio mil Dollar pa e bay cu vacacion y cu e no a paga pa regla permiso aunke cu e kier a regla un permiso pero Aparicio tabata cu vacacion.
CHENG A ADMITI DI A PAGA TRAMITADOR:
Hues a bisa cu sospecha Cheng cu a paga Paul pa haya dispensacion pa permiso pa su trahadornan.
Segun Cheng e conoce Filiciana kende tabata yud’e pa traha peticion pa permisonan. El a bisa cu e tabata paga Feliciana tin biaha 5 mil Florin pa e promer permiso. Si tin cambiamento di firma of compania e tabata paga 1500 Florin
Hues a remarca cu tin mas tramitador y nan tarifa ta menos cu e 5 mil Florin. Cheng a bisa Hues cu e no conoce nan.
Segun Cheng e 5 mil Florin ta pa hopi trabao pa e promer permiso pa su trahador. El a bisa Hues cu e proceso ta dura lunanan largo promer cu haya permiso. Hues a bisa cu promer Cheng tabata traha cu Tromp kende tabata cobra hopi menos cu Filiciana. Hues a mustra cu tabatin un combersacion entre Filiciana y Paul caminda nan a papia di Cheng. Filiciana ta pidi Paul pa regla permiso pa Cheng. Filiciana a bisa Paul cu Cheng a paga caba pero no tin papel di DPL.
Ta trata aki pa un trahador pa Acero. Paul a bisa cu e lo regla esey. Tambe a bisa cu si nan por conta cu Cheng su cooperacion pa otro aña.
Hues a mustra cu e sospechoso Schwengle tambe a papia di Cheng. El a bisa cu Cheng tin hopi placa y tin Cheng’s Supermarket na Bubali y a compronde di Filiciana cu Cheng mester a paga Paul 5 mil Dollar pa por haya firma di Paul pa un trahador. Filiciana a bisa Schwengle cu e Chines ta paga bon.
Cheng den Corte a desmenti di tabata paga cu Dollars sino Florin. Hues a remarca cu den transcurso di añanan Cheng a haya hopi firma pa permiso. Cheng a admiti esey.
Hues a mustra cu durante investigacion na cas di Filiciana, a haya hopi envelopnan cu nomber di Cheng y tamber nomber di Croes. Segun Cheng, e tabata paga Filiciana pa regla permiso p’e. E no tabata sa cu esaki tabata un forma di corupcion.
LATORACCA:
Hues a puntra Latoracca si el a pidi dispensacion di permisa na Paul pa un dama di exterior. Segun Latoracca e dama Bibi ta biba na Aruba. Hues a mustra cu segun DPL, Latoracca a pidi permiso pa traha. Latoracca a bisa Hues cu e dama tabata cla pa casa. El a papia cu Paul pasobra e dama tabata victima di abuso fisico. E dama tabatin miedo pa yama Polis pasobra e ta kere cu e lo worde deporta.
Hues a mustra cu dia 15 Augustus 2016, Latoracca a haci peticion y su siguiente dia a manda Paul mensahe pa e haya number di Roque pa asina e por manda carta pa Paul. Segun Latoracca el a papia anterior cu Paul y Paul a bis’e manda e carta directamente p’e y no DPL. Segun Latoracca anterior ya a rechaza e peticion pa permiso di e dama. Hues a mustra cu dia 19 Augustus 2016, Paul a firma e dispensacion.
Hues a puntra Latoracca si e no a haci donacion na Paul. Latoracca a bisa cu no. Hues a mustra cu Latoracca a manda Paul mensahe pa laga Roque pasa pa cumpra ticketnan. Segun Latoracca varios biaha caba el a cumpra ticket. Hues a bisa cu e ta mustra cu ta a cambio di e fabor a cumpra ticket. Segun Latoracca no ta asina. Hues a bisa cu pesey Latoracca ta worde persigui pa Ministerio Publico. Hues a remarca cu 29 Augustus 2016, Latoracca a manda apps pa Paul y puntra si e permiso di Bibi ta cla y cu Roque no a busca e cheque pa e ticketnan.
Segun Latoracca el a paga 1000 Florin pa e ticketnan di concierto di Pasco. Hues a remarca cu por mira esaki cu Latoracca a scoge pa cumpra e ticketnan pa e concierto aki pa tin un relacion mas estrecho cu Paul. Latoracca a desmenti esaki. El a bisa cu e sa cumpra ticket di partido pero nada pa tin un mihor relacion cu Paul. El a bisa cu e conoce Paul hopi tempo caba. Fiscal a bisa cu ta 10 ticket a cumpra. Segun Latoracca el a cumpra tickets pa su trahadornan. Fiscal a bisa cu e ta conclui cu Latoracca a cumpra e tickets pa yuda Paul.
VASQUEZ LOPEZ:
Hues a puntra Vasquez Lopez cu como empresario di 4 compania e mester trahadornan y tabata pidi pa permiso. E ta worde sospecha di a paga Paul Croes pa haya permiso. Vasquez Lopez a bisa cu no ta asina. El a bisa cu 12 aña cu e tin negoshi, e ta haci peticion manera e procedura ta. El a bisa cu e tin un asistente cu ta bay DPL cu ta sigui e proceso.
Si e peticion worde rechaza, DPL ta bisa cu e unico persona cu por yuda ta e minister di Labor. E por a compronde cu por haci un peticion na e minister pa e haya trahador di exterior. Hues a bisa cu por conclui cu Vasquez Lopez tabata depende di Paul pa haya hende pa traha como hardinero.
Hues a mustra cu un di e trahadornan, Elias, 27 Mei 2016, Paul a duna dispensacion. Na Juli 2016 ora cu e permiso a keda confirma, Vasquez Lopez a haci un deposito di 2500 Florin riba cuenta di e Stichting di Paul Croes.
Segun Vasquez Lopez, e tabata un casualidad cu a haci un aporte pa hubentud riba cuenta di Stichting di Paul. El a bisa cu e placa tabata pa un torneo di bowling pa hubentud. Hues a remarca cu e ta parce cu a paga pa e permiso keda regla. Hues a mustra cu pa dos otro trahadornan cu a worde rechaza pa DPL, el a pidi Paul su ayudo.
Riba fecha 24 October 2016, Paul a bisa cu e lo check. Dia 29 October 2016, Selma Arends a yama Vasquez Lopez y bisa cu mester paga pa e dos productonan. Vasquez Lopez a contesta cu ya a paga pa e productonan. Hues a bisa cu esaki ta crea e impresion cu ta paga pa e permisonan. Vasquez Lopez a bisa cu esey no ta asina.
PAUL CROES TA REACCIONA:
Paul Croes a reacciona riba e declaracion di e sospechosonan. El a bisa cu e no a haya ningun placa for di Cheng y tampoco Filiciana. Pa loke ta Latoracca, e conoce pa hopi tempo promer cu e tabata politico. Na opinion di Paul, e imagen cu Fiscal kier crea cu a haci donacion door di cumpra ticket “no ta real”.


text:
Transmishon bibu
último foto i imagen nan audiovisual
-
Paga impuesto ku PAGOmatiko
Paga impuesto ku PAGOmatiko
-
Hasi deklarashon di impuesto di entrada online
Hasi deklarashon di impuesto di entrada online
-
Forti Habrí Episodio 3
Forti Habrí Episodio 3
-
Forti Habrí Episodio 2
Sintonisá e siguiente episodio di Fòrti Habrí, awe djadumingu 16 di yüni pa 7'or di anochi, riba retnan sosial di Gobièrnu di Kòrsou…
-
Konferensia: e Persona Ideal
Ken ta e persona ideal di Kòrsou?
Den kuadro di konstrukshon di nos nashon i e trabounan pa pone tur nanishi den e mesun direkshon, Ministerio di Enseñansa, Siensia, Kultura i…
-
FORTI HABRI Episodio 1
FORTI HABRI Episodio 1
-
VVRP ta informá ǀ Desaroyo di Servisio pa Planifikashon Urbano (ROP)
Ta papia tokante:
- Palabranan di Minister Jesus-Leito
- Sera konosí ku Sr. Chesley Rach, Direktor interino di ROP
- Kon ta bai desaroyá Kòrsou su…
-
VVRP ta informá | Benta di UTS
Tópiko di e siman aki ta: Benta di United TeleCommunication Services
- Resúmen di trabounan positivo di VVRP
- Mensahe di Minister Jesus-Leito
- Despues di 20…
-
VVRP ta informá ǀ “Preparashon pa temporada di orkan”
Puntonan ku ta trata:
• Mensahe di Minister Jesus-Leito
• Kòrsou komo anfitrion di e di 41 seshon di ‘RA IV Hurricane Committee’
• Kon paisnan…
-
VVRP ta informa ǀ Trayektonan di Servisio pa Obra Públiko
Puntonan ku ta trata:
• Segun Minister Jesus-Leito OW ta un prioridat grandi
• Servisio pa Obra Públiko ta eksistí mas ku un siglo
• OW ta hopi…


text:
KAPÍTULO 26
Un Dios Ku Ta “Kla pa Pordoná”
1-3. (a) Ki karga pisá salmista David a karga, i kon su kurason anshá a haña konsuelo? (b) Ora nos peka, ki peso esei lo por pone riba nos, pero kiko Yehova ta sigurá nos?
“MI INIKIDATNAN a pasa riba mi kabes; manera un karga pisá nan ta pisa muchu pa mi. Mi ta agotá i mashá kibrá.” (Salmo 38:4, 8) Esei ta loke salmista David a skirbi. David tabata sa kon un konsenshi sushi por pisa riba bo. Pero el a haña konsuelo pa su kurason anshá. El a komprondé ku maske Yehova ta odia piká, E no ta odia esun ku kometé e piká, si e persona aki repentí di bèrdat i bandoná su mal rumbo. David a konfia plenamente ku Yehova ta dispuesto di mustra miserikòrdia na hende arepentí. El a bisa: “Abo, Señor, ta . . . kla pa pordoná.”—Salmo 86:5.
2 Ora nos peka, kisas nos tambe ta sinti kon e peso di remordimentu di konsenshi ta komo si fuera habri nos lomba. Ta sano pa nos sinti asina. E sintimentu aki por impulsá nos na dal e pasonan nesesario pa korigí nos fayo. Pero ta eksistí e peliger ku e sintimentu di kulpa ei por bira muchu pa nos. Nos kurason por kuminsá mustra dede riba nos i insistí ku Yehova lo no pordoná nos ni maske kuantu nos a repentí. Si nos sintimentu di kulpa pone nos bira “desesperá,” Satanas lo por purba pone nos entregá; pone nos sinti ku nos no bal nada den Yehova su bista i ku nos no ta digno di sirbié.—2 Korintionan 2:5-11.
3 Ta asina Yehova ta pensa? Apsolutamente ku nò! Un di e aspektonan di su gran amor ta pordon. Dios ta sigurá nos den su Palabra ku si nos mustra repentimentu sinsero, di kurason, lo e ta dispuesto di pordoná nos. (Proverbionan 28:13) Pa nos no haña nunka e sintimentu ku Yehova su pordon ta inalkansabel, ban analisá dikon i di ki manera e ta pordoná.
Dikon Yehova Ta “Kla pa Pordoná”
4. Kiko Yehova ta tuma na kuenta tokante nos estado, i ki efekto esaki tin riba e manera ku e ta trata ku nos?
4 Yehova ta konsiente di nos limitashonnan. Salmo 103:14 ta bisa: “E sa di kiko nos ta trahá; e ta kòrda ku ta stòf nos ta.” E no ta lubidá ku nos ta kriaturanan trahá di stòf; ku nos tin debilidat debí na nos imperfekshon. Ora e teksto ta bisa ku e sa “di kiko nos ta trahá,” e ta pone nos kòrda kon Beibel ta kompará Yehova ku un alfarero, un trahadó di pòchi di klei, i nos, ku e pòchinan ku e ta traha. * (Jeremias 18:2-6) E Gran Alfarero ta trata nos ku kuidou. E ta tuma na kuenta ku den nos estado imperfekto nos ta débil. I tambe, semper e ta tuma na kuenta kon nos ta reakshoná òf laga di reakshoná ora e duna nos guia.
5. Kon e buki di Romanonan ta deskribí e gara fuerte ku piká tin riba nos?
5 Yehova ta komprondé kon fuerte piká ta. Su Palabra ta deskribí piká komo un forsa poderoso ku tin hende den su gara mortal. Kon fuerte e gara ku piká tin riba nos ta? Den e buki di Romanonan, apòstel Pablo ta splika ku nos ta “bou di piká,” den e mesun sentido ku un sòldá ta bou di su komandante (Romanonan 3:9); ku piká ta “reina” riba humanidat manera un rei (Romanonan 5:21); ku e ta “biba” den nos (Romanonan 7:17, 20); ku su “lei” ta obra konstantemente den nos, i trata di hiba nos bida den un sierto rumbo. (Romanonan 7:23, 25) Esta un gara fuerte piká tin riba nos karni imperfekto!— Romanonan 7:21, 24.
6, 7. (a) Kon Yehova ta konsiderá hende ku ta buska su miserikòrdia ku un kurason arepentí? (b) Dikon nos no mester abusá di e miserikòrdia di Dios?
6 P’esei, Yehova sa ku ta imposibel pa nos obedes’é perfektamente, ni maske kuantu nos ta anhelá esei. E ta sigurá nos amorosamente ku ora nos buska su miserikòrdia ku un kurason repentí, e lo duna nos pordon. Salmo 51:17 ta bisa: “E sakrifisionan di Dios ta un spiritu kibrá; un kurason repentí i kibrá, o Dios, bo no ta despresiá.” Nunka Yehova lo no rechasá un hende ku aserk’é ku un kurason “repentí i kibrá,” kargá ku sintimentu di kulpa.
7 Pero kiko esei kier men? Ku nos por usa nos estado pekaminoso komo èksküs pa hasi piká, anto konta ku nos mester haña miserikòrdia serka Dios? Sigur ku nò! Yehova no ta laga sentimentalismo kontrol’é. Su miserikòrdia tin límite. Di ningun manera lo e no pordoná hende ku ta praktiká piká deliberadamente i sin mustra niun repentimentu. (Hebreonan 10:26) Pero ora e mira un kurason afligí dor di repentimentu, e ta kla pa pordoná. Awor, laga nos ban wak algun manera ekspresivo ku Beibel ta deskribí e aspekto maravioso aki di Yehova su amor.
Kon Kompleto Yehova Su Pordon Ta?
8. Kiko ta loke Yehova ta hasi básikamente ora e pordoná nos pikánan, i ki konfiansa esei ta duna nos?
8 Ku un aktitut arepentí David a bisa: “Mi a atmití mi piká na bo, i mi inikidat mi no a skonde. . . . i bo a pordoná e kulpa di mi piká.” (Salmo 32:5) E palabra “pordoná” ta tradukshon di un palabra hebreo ku básikamente ta nifiká “hisa” òf “karga.” Den e pasashi aki e ta nifiká kita “kulpa, piká òf transgreshon.” Pues, ta komo si fuera Yehova a hisa David su pikánan bai kuné. Sin duda, esaki a plakia e sintimentu di kulpa ku David tabata kana kuné. (Salmo 32:3) Nos tambe por konfia plenamente den e Dios ku ta hisa piká di hende bai kuné si nan buska su pordon riba base di nan fe den e sakrifisio di reskate di Hesus.—Mateo 20:28.
9. Kon leu for di nos Yehova ta hiba nos pikánan?
9 David a usa un otro ekspreshon bibu pa deskribí kon Yehova ta pordoná: “Mes leu ku pariba ta for di pabou, mes leu el a alehá nos transgreshonnan for di nos.” (Salmo 103:12) Kon leu pariba ta keda for di pabou? Den un sentido, semper pariba ta e punto di mas alehá for di pabou. Nan ta dos punto ku nunka no por topa. Un eksperto a remarká ku e ekspreshon aki ta nifiká “mas leu posibel; mes leu ku bo por imaginá.” E palabranan inspirá di David ta siña nos ku ora Yehova pordoná, e ta hiba nos pikánan mas leu posibel for di nos.
10. Ora Yehova pordoná nos pikánan, dikon nos no mester sinti ku nos ta kana rònt ku e mancha di e pikánan ei pa restu di nos bida?
10 Bo a yega di purba saka un mancha for di un paña koló kla? Ni maske kuantu esfuerso bo hasi, e mancha por keda mustra. Awor, wak kon Yehova ta deskribí su kapasidat di pordoná: “Maske boso pikánan ta manera skarlata, nan lo bira blanku manera sneu; maske nan ta kòrá manera skarlata, nan lo bira manera lana.” (Isaias 1:18) Skarlata ta un koló kòrá bibu. * Nunka nos no por kita e mancha di piká ku nos mes forsa. Pero Yehova sí por kita piká manera skarlata i hasi nan blanku manera sneu òf lana [wòl] promé ku bo tinzj’é. Ora Yehova pordoná nos pikánan, nos no tin nodi sinti ku nos ta kana rònt ku e mancha di e pikánan ei pa restu di nos bida.
11. Den ki sentido Yehova ta tira nos pikánan tras di su lomba?
11 Den un kantika di gratitut konmovedor ku Ezekias a komponé despues ku Dios a skap’é di un enfermedat mortal, el a bisa Yehova: “Bo a tira tur mi pikánan tras di bo lomba.” (Isaias 38:17) E ta bisa ku ta komo si fuera Yehova a kohe e pikánan di e malechor repentí aki i benta nan Su tras, kaminda E no ta ni mira nan ni presta atenshon mas na nan. Segun un dikshonario di palabra bíbliko, e idea ku e ta transmití por ser ekspresá asina’kí tambe: “Bo a hasi komo si fuera [mi pikánan] no a tuma lugá.” E idea ei no ta trankilisante?
12. Kon profeta Mikeas ta duna di komprondé ku ora Yehova pordoná, E ta kita nos pikánan pa semper?
12 Den un promesa di restorashon, profeta Mikeas a ekspresá su konvikshon di ku Yehova lo pordoná su pueblo repentí. El a bisa: “Ken ta un Dios manera bo, kende ta . . . pasa e akto di rebeldia di e restante di su herensia forbei? . . . Sí, abo lo tira tur nan pikánan den e profundidatnan di laman.” (Mikeas 7:18, 19) Imaginá bo kiko e palabranan ei lo a nifiká pa un hende ku a biba den tempu bíbliko. Tabatin moda di rekuperá algu ku hende a tira ‘den profundidat di laman’? Asina Mikeas a duna di komprondé ku ora Yehova pordoná, e ta kita nos pikánan pa semper.
13. Kiko e palabranan di Hesus “Pordoná nos nos debenan” ta nifiká?
13 Hesus a usa e relashon ku tin entre un debedó i e hende ku e ta debe, pa ilustrá kon Yehova ta pordoná. Hesus a manda nos pa pidi Dios: “Pordoná nos nos debenan.” (Mateo 6:12) Pues, Hesus a kompará nos pikánan ku debe. (Lukas 11:4) Ora nos peka nos ta krea un “debe” serka Yehova. Un sierto obra di referensia ta splika e verbo griego tradusí komo “pordoná” na e siguiente manera: “Legumai un debe òf lag’é pasa dor di keda sin eksigí pago.” Den un sentido, ora Yehova pordoná e ta kanselá un debe ku di otro manera lo ta riba nos kuenta. Pues, pekadónan ku a repentí por keda trankil. Nunka Yehova lo no eksigí pa nos paga un debe ku el a kanselá kaba!—Salmo 32:1, 2.
14. Riba kiko e ekspreshon “pa boso pikánan wòrdu kitá” mester laga nos pensa?
14 Otro teksto ku ta deskribí kon Yehova ta pordoná ta Echonan 3:19: “Repentí anto i kombertí, pa boso pikánan wòrdu kitá.” E palabra ‘kita’ aki ta ser usá pa tradusí un palabra griego ku por nifiká “frega kita, . . . kanselá òf eliminá.” Segun algun eksperto, e palabra mester pone bo pensa riba un hende ku ta limpia algu skirbí na man. Kon esei por ta posibel? E enk ku nan tabata usa komunmente den antigwedat tabata trahá di un meskla di entre otro karbon, guma i awa. Poko despues ku un hende a skirbi ku e tipo di enk ei, e por a kohe un spòns muhá i kita loke el a skirbi. Esei ta un bunita manera di deskribí Yehova su miserikòrdia. Ora e pordoná nos pikánan, ta komo si fuera e ta kohe un spòns i frega nan kita.
Yehova kier pa nos sa ku e ta “kla pa pordoná”
15. Kiko Yehova kier pa nos sa tokante dje?
15 Ora nos reflekshoná riba e diferente ekspreshonnan aki, no ta bisto ku Yehova kier pa nos sa ku di bèrdat e ta dispuesto di pordoná nos pikánan, basta ku e mira ku nos a repentí sinseramente? Nos no tin nodi tene miedu ku lo e pone nos rindi kuenta pa nos pikánan den futuro. I tin un otro kos ku Beibel ta revelá tokante Yehova su gran miserikòrdia ku ta mustra esaki, esta, ku ora Yehova pordoná, e ta lubidá.
“Nan Piká Lo Mi No Kòrda Mas”
16, 17. Ora Beibel ta bisa ku Yehova ta lubidá nos pikánan, kiko e kier men, i dikon bo ta bisa asina?
16 Tokante esnan ku ta den e pakto nobo, Yehova a primintí: “Lo mi pordoná nan inikidat, i nan piká lo mi no kòrda mas.” (Jeremias 31:34) Kiko esei kier men? Ku ora Yehova pordoná e no por kòrda un piká mas? Esei no por ta e kaso. Beibel ta relatá pikánan di diferente persona ku Yehova a pordoná, inkluso David. (2 Samuel 11:1-17; 12:13) Klaramente, ainda Yehova ta konsiente di e pikánan ku nan a kometé. Nan pikánan, i tambe nan repentimentu i e pordon ku Dios a konsedé nan, a keda registrá i preservá pa nos benefisio. (Romanonan 15:4) Pues, ta kiko Beibel kier men antó ora e ta bisa ku Yehova no ta “kòrda” piká di hende ku el a pordoná?
17 E verbo hebreo tradusí komo ‘lo mi kòrda’ ta enserá mas ku djis kòrda un suseso di pasado. Theological Wordbook of the Old Testament ta komentá ku “adishonalmente e ta karga e idea di tuma e akshon ku ta kuadra [ku loke ta ser kòrdá].” Pues, den e sentido aki, “kòrda” un piká ta nifiká tuma akshon kontra e pekadó. (Oseas 9:9) Pero dor di bisa ku ‘lo e no kòrda nan piká mas,’ Yehova ta garantisá nos ku despues ku e pordoná un pekadó arepentí, lo e no tuma akshon kontra dje den futuro a base di e pikánan ku el a pordoná. (Ezekiel 18:21, 22) Pues, Yehova ta lubidá den e sentido ku e no ta keda kòrda kada bes riba nos pikánan ku intenshon di akusá òf kastigá nos bes tras bes. No ta un konsuelo pa sa ku nos Dios ta pordoná i lubidá?
Kon Ta Para ku e Konsekuensianan?
18. Pakiko pordon no kier men ku un pekadó arepentí ta skapa tur konsekuensia di su malecho?
18 E echo ku Yehova ta kla pa pordoná ta nifiká ku un pekadó arepentí ta skapa di tur konsekuensia di su malechonan? Di ningun manera. Nos no por peka sin konsekuensia. Pablo a skirbi: “Loke un hende sembra, esaki tambe e lo kosechá.” (Galationan 6:7) Kisas nos lo tin ku enfrentá e konsekuensianan di nos akshonnan. Esei no kier men ku ta Yehova ta trese kalamidat riba nos despues ku el a pordoná nos. Ora problema presentá, un kristian no mester pensa: ‘Kisas ta Yehova ta kastigá mi pa mi pikánan di pasado.’ (Santiago 1:13) Pero Yehova no ta protehá nos tampoko di tur efekto di nos malechonan. Divorsio, embaraso indeseá, malesa di kaya, pèrdida di konfiansa i rèspèt: tur esakinan por ta konsekuensianan tristu pero inevitabel di piká. Kòrda ku maske Yehova a pordoná David pa su pikánan relashoná ku Betsabé i Urías, despues e no a libra David di e konsekuensianan desastroso.—2 Samuel 12:9-12.
19-21. (a) Kon e lei skirbí na Levítiko 6:1-7 a benefisiá tantu e víktima komo esun kulpabel? (b) Si nos piká a afektá un otro persona, kiko nos por hasi, ku lo agradá Yehova?
19 Nos pikánan por tin otro tipo di konsekuensia tambe, partikularmente si loke nos a hasi a afektá otro hende. Wak por ehèmpel e relato na Levítiko kapítulo 6. Aki e Lei di Moisés ta trata ku un situashon den kua un hende a kometé un malecho serio dor di kohe biennan di su kompatriota israelita via ladronisia, ekstorshon òf froude. E pekadó ta nenga su kulpa i ta asta tribi di hura falsamente. Ta su palabra kontra esun di e otro. Pero despues, esun kulpabel su konsenshi ta traha kuné i e ta konfesá su piká. Pa e por haña Dios su pordon, e tin ku hasi tres kos mas: duna bèk loke el a kohe, paga e víktima un but di 20 porshento di e balor di e artíkulonan ku el a hòrta, i duna un chubatu komo sakrifisio di kulpa. E ora ei, segun e Lei, “e saserdote mester hasi ekspiashon p’e dilanti di SEÑOR, i e lo wòrdu pordoná.”—Levítiko 6:1-7.
20 E areglo aki di Dios tabata un muestra di miserikòrdia. E víktima a saka benefisio pasobra el a haña su propiedat bèk, i sin duda el a haña un gran alivio ora ku por fin e kulpabel a rekonosé su piká. Na mes momentu, e lei a benefisiá esun ku su konsenshi a motivá pa atmití su kulpa i drecha e malu ku el a hasi. De echo, si el a nenga di hasié, lo e no a risibí pordon di Dios.
21 Maske nos no ta bou di e Lei di Moisés, e Lei ta yuda nos komprondé kon Yehova ta pensa riba sierto asuntu, inkluso tokante pordon. (Kolosensenan 2:13, 14) Si nos piká a afektá otro hende, Dios lo keda kontentu di mira nos hasi loke ta den nos poder pa drecha e malu ku nos a hasi. (Mateo 5:23, 24) Esei por kier men ku nos ta rekonosé nos piká, atmití nos falta i asta pidi e víktima despensa. E ora ei nos lo por apelá na Yehova riba base dje sakrifisio di reskate di Hesus, i sinti nos sigur ku Dios a pordoná nos.—Hebreonan 10:21, 22.
22. Kiko nos lo por haña huntu ku Yehova su pordon?
22 Meskos ku mayornan amoroso ta hasi, tin biaha Yehova ta duna nos sierto disiplina huntu ku su pordon. (Proverbionan 3:11, 12) Kisas e kristian arepentí mester entregá su privilegio di sirbi komo ansiano, sirbidó ministerial òf predikadó di tempu kompletu. Asta si e perdida di privilegionan aki ta pa un sierto tempu so, e por ta doloroso, pasobra nan lo tabata presioso p’e. Pero tal disiplina no ta nifiká ku Yehova no a pordon’é. Nos tin ku kòrda ku ora Yehova disipliná nos, esei ta un muestra di su amor pa nos. Si nos aseptá tal disiplina i pon’é na práktika, esei ta pa nos mes bon.—Hebreonan 12:5-11.
23. Dikon nunka nos no mester yega n’e konklushon ku nos a bai mas ayá di loke Yehova por pordoná den su miserikòrdia, i dikon nos mester imitá su pordon?
23 Esta dushi ta pa sa ku nos Dios ta “kla pa pordoná”! Maske nos por a kometé hopi fout, nunka nos no mester yega n’e konklushon ku nos a bai mas ayá di loke Yehova den su miserikòrdia por pordoná. Si nos repentí di bèrdat, dal paso pa korigí loke nos a hasi robes, i resa pidi Dios pordon di henter nos kurason riba base di e sanger ku Hesus a drama, nos por tin pleno konfiansa ku Yehova lo pordoná nos. (1 Juan 1:9) Laga nos imitá su pordon den nos trato ku otro. Kon ku bai bin, si Yehova, ku no ta peka, mes por pordoná nos ku tantu amor, akaso nos ku ta hende pekadó no mester hasi nos bèst pa pordoná otro?
^ par. 4 E palabra hebreo tradusí aki komo “di kiko nos ta trahá” ta ser usá tambe den e konteksto di pòchinan di klei ku un alfarero ta traha.—Isaias 29:16.
^ par. 10 Un eksperto ta bisa ku skarlata “tabata un koló ku no ta kita. E no tabata kita ni dor di serena, ni dor di áwaseru, ni ora bo lab’é ni dor di hopi uso.”


text:
Rocco Tjon: Awor e colornan real di CAFT ta sali
Cu asombro nos a tuma nota di un carta cu CAFT, sr. Gradus, a dirgi na Gobierno di Aruba. Den e carta aki nan ta señala di no lo reuni cu gobierno fin di luna pa e motibo cu e amienda di Parlamento a cambia e posicion di CAFT fundamental.
TRABOU DI CAFT
E trabounan cu CAFT mester haci ta brinda conseho pa Aruba por yega na finanzas solido. Esaki por wak bek entre otro den e presentacion cu CAFT mes a duna entre otro na Universidad di Aruba. E cambionan haci atraves di e amienda no a cambia nada na e funcionamento y of e tareanan di CAFT.
Pa loke ta nos ratingnan internacional, manera CAFT mes a duna di conoce, tin 2 aspecto cu ta hunga un rol importante, cual ta; cu nos ta forma parti di Reino Hulandes (cual nada no a cambia) y gobierno mester tin e “commitment” pa atende cu e situacion financiero (cual nada no a cambia).
ASPECTO CONSTITUCIONAL
Ta parce cu CAFT tampoco no kier compronde cu na momento cu pais Aruba, den e caso aki Parlamento di Aruba, como pais autonomo aproba un ley nacional, esaki no mester pasa Gobierno di Reino mas. Es decir e parti aki den nan carta cu nan a dirigi na gobierno no ta cuadra cu nos constitucion y ta funciona solamente pa crea inquietud innecesario.
For di 2018 no tawatin un ley vigente y CAFT tawata duna nan consehonan a base di un protocol cu tawatin aspectonan di maneho stipula. Den esaki nada no a cambia. A base di e mesun palabracion di maneho nan ta keda conseha. Aworaki nan lo haci’e na Parlamento di Aruba. Pasobra den un estado di derecho (rechtstaat) ta e representantenan di pueblo cu a wordo eligi atraves di eleccion liber mester eherce e tarea di control. Nos ta spera cu CAFT lo sa di respeta nos constitucion.
PA CONLCUI
Nos ta spera cu CAFT asumi nan responsabilidad y brinda nan consehonan na Gobierno y Parlamento. Como organo independiente ta importante pa nan no wordo influencia door di Hulanda aworaki. Si di berdad nan tin interes di pais Aruba na pecho nan no tin motibo valido pa no duna nan consehonan. Of ta un organo politico CAFT a bira despues cu Gabinete Wever-Croes a asumi responsabilidad?


text:
ORANJESTAD – Bon Dia Aruba a entrevista artista local di tattoo, Antoine Geerman, kende ta splica su interes pa bira un artista di tattoo, y con el a keda sigui su caminda pa logra locual e tabata kier.
E ta bisa cu for di tempo e ta chikito, el a haya un buki di sticker for di un familiar. E sticker cu diseño chikito di ‘skulls’, aguila, bala di biyar cu candela patras, ‘di biaha mi a haya interes den e estilo ey’.
Geerman ta continua splica cu di eynan el a cuminsa pinta nan mescos, pero mas grandi. Despues, e mes na su tempo a cuminsa haci ‘investigacion di e diseño’ y el a ripara cu tin tattoo di tur e diseño cu e tabata wak. Sinembargo, Geerman ta splica cu el a lanta den un famia ‘Cristian, anto tattoo semper tabata un no’.
Sinembargo, e mes ta agrega cu no tabata tin interes den dje, anto el a continua den su pintamento anto admira su arte. Ora el a bira mas grandi ta na unda el a dicidi di pone su prome tattoo. E ta remarca cu sin importa e parti di religion. “For di mi prome tattoo, mi a keda encanta.”
Geerman ta splica cu for di eynan, cada luna e tabata keda pone un otro tattoo. “Cada tattoo cu mi a pone, mi ta corda cu mi tabata puntra e artista kico tur e ta haci, mi ta observa tur cos. Pero sin e pensamento di cu ami mes lo kier bira un artista, e tabata mas pa motibo cu mi ta haya esey interesante.”
Segun Geerman ta splica, e tabata interesa den e proceso di con pa tin algo pa henter bida ta bay. Pa locual ta pinta, e ta splica cu el a keda un aña sin bay scol, pa motibo di keda for di atardi te cu madruga, te hasta e siguiente dia, ta pinta so.
Geerman a tuma e decision di stop cu su estudio y cuminsa cu su pasion. “Mi a cuminsa cu Grafisch Lyceum, un direccion pa arte y diseño. Mi mentalidad a expande asina tanto bibando na Hulanda, y tattoo a bira mi pasion.”
E ta continua splica cu el a cumpra su prome tattoo kit, el a cuminsa prik su mes pa asina practica riba su mes y su conoshinan. E ta remarca e tin algun tattoo di tempo mas hoben cu lo drecha awo. Via su scol, el a logra haya un stage plek. E hefe y artista di e luga a tuma Geerman como su aprendis, e ta agrega cu e hefe a ripara e interes, e pasion y potencial di dje.
Segun Geerman, el a pasa duro den e tattoo shop. “Mi mester a bari, mop y haci limpi tur dia, pero mi a wordo recompensa cu conocemento. Mi a gusta.” Geerman ta agrega cu prome cu el a core su stage eynan, el a aplica hopi caminda y nan tur a bisa cu nan no ta tum’e.
Geerman ta remarca cu mas nan a bis’e cu no, mas el a sigui pusha pa e haya un si. “Mi a sigui pusha mi mes, pa motibo cu mi kier a mehora mi pinturanan. Tur dia mi a siña tecnica nobo. Nunca mi a stop. No tabata facil, ainda e no ta. E ta un wega duro, pero mester ta duro.”
Bon Dia Aruba a puntra Geerman e diferencia cu awo cu e ta den posicion manera un artista, cu antes ora e tabata wak e artista haci e tattoo. E ta contesta cu awo e no ta esun sufriendo, ‘mi ta sinti mi a haya mi luga’.
“Mi ta haciendo locual mi gusta y e ta nice pa wak mi pintura riba un hende. E ta manera un canvas cu pia. Mi ta haciendo arte pa un publico henter. Antes mi tabata haci e riba papel, pero semper mi tabata pinta algo cu e pensamento di con master e pintura aki lo mustra riba un persona, y e tipo di arte cu e por tin pa semper”, Geerman ta splica.
Manera un artista di tattoo, ora hende yega cerca dje, hende ta prefera un tattoo chikito of grandi? E ta contesta cu hende, ora nan kier pone nan prome tattoo, ta prefera algo chikito. “E ta varia den 3 cos. Nan kier wanta menos dolor, e por ta motibo nan di trabou, y tin hende kier un tattoo djis pa nan so por wak.”
Segun Geerman, ora un persona pone un tattoo, ta pa separa di mayoria di hende. “Ami ta kere e persona ta haci esey consciente. E kier separa su mes. E persona no lo worry e ora pa otro hende wak e of no. Pero si sa pasa cu e persona ta sconde for di hende specifico, manera mayornan of famia. Esey ta djis den cultura y mas pa respet. Pero na final di dia, ta bo curpa y bo decision. Mi lo bisa, si haci un tattoo consciente y cu un edad apropia, sea pa esunnan hoben tende for di nan mayornan te ora nan tin un edad avansa.”


text:
WILLEMSTAD,—-Pasku anochi tin un fiesta grandi den ámbito di Kòmbèk, kaminda ku kuater agrupashon musikal ta bai midi forsa ku otro. Pa e okashon aki lo bai tin kuater artista invita, ta trata aki di Titi Doran, Wilbert Piternella, Anairia Nivellac i Lady Su.
E fiesta grandi aki ta tuma lugá den P.W.F.C. ku ta un sitio hopi gusta seka e género di bailadores. Mester bisa ku e fiesta ta para pa Pasado i Presente, paso s bo wak bon den e kombinashon tin Arnel i Su Orkesta, Orkesta Karimbo i agrupashon musikal Tan Ten, pues e fiesta aki tin tur garantia pa ta un fiesta eksitoso.
Mas aun ainda ku tur e kuater artista invitá nan ku tin. Esaki ta nifiká ku djamars awor ku ta Pasku, ta un solo fiesta so tin den ámbito di Kòmbèk, abo ku ta gusta e ámbito aki no tin mag di keda for di e fiesta aki, kòrda ku palabra no mester ta hopi. Pasku anochi ta den P.W.F.C. bo mester ta, 9 or di anochi e fiesta ta kuminsá.


text:
Durante conferencia di prensa di diaranson ultimo, Parlamentario Sue-Ann Ras a trece un aspecto hopi importante pa henter comunidad reflexiona riba dje. “Awor cu abuso sexual ta hayando su atencion y tanto gobierno, como e instancianan en cuestion ta trahando pa pone un stop na esaki, ta bon pa nos no lubida e otro formanan di abuso cu tambe ta presente den nos comunidad y a pesar cu nan no ta visibel, 70% di e casonan, cual ta 2294 cu a drenta na Bureau Sostenemi den 11 aña ta; negligencia fisico, negligencia emocional/psikico y abuso emocional/psikico y tin aumento drastico for di 2012 te 2018,” Ras a cuminsa na bisa.
NEGLIGENCIA FISICO (621 caso den 11 aña = 20%)
Negligencia Fisico ta ora e mayor- of educadornan no ta cumpli cu e necesidadnan fisico basico di un mucha pa un periodo di tempo largo. E muchanan no ta ricibi e atencion cu e famia mester duna nan y cu nan tin derecho pa haya. P.e. falta di supervision, bistimento inapropia (paña sushi, sexy), proteccion insuficiente (peliger), falta di percura pa cuido medico/di salud (dentista).
E consecuencianan:
⁃ cerca mucha mas chikito = cambio den comportacion; yora facil, geprik liher, dificil pa calm’e of net apatico, ta haci poco contacto cu wowo y no ta reacciona adecuado riba stem y cara humano. Tambe tin chens riba desaroyo retrasa di psicomotorico y habla.
⁃ cerca mucha mas grandi = por tin consecuencia social, p.e. e otro muchanan di klas ta exclui, si regularmente e ta bin cu paña sushi of ta hole stinki.
⁃ tambe por tin sobrepeso of bou di peso. Ora un mucha keda haya mal alimentacion pa un periodo largo, e por bira malo y hasta por tin retraso di crecemento of desaroyo.
NEGLIGENCIA EMOCIONAL/PSIKICO (1400 caso den 11 aña = 42%)
Den caso di negligencia emocional of psicologico, e mayor- of educadornan continuamente no ta presta atencion positivo na e mucha. Pues e mayornan ta ignora structuralmente e necesidadnan basico di un mucha pa loke ta trata amor, cariño, siguridad y apoyo. Esaki ta e espacio bashi den e cuadro di famia y ta haci daño silencioso pa bida den e muchanan.
E consecuencianan:
– Debi cu nan emocionnan no tabata haya balor como mucha, nan por tin dificultad pa sa y confia den nan propio emocion como adulto.
– Nan por haya dificultad pa compronde nan propio sentimentonan y di otro.
– Nan ta sinti nan desconecta, insatisfecho of bashi y por pensa cu algo ta ‘malo’, pasobra nan no ta sigur kico e ta.
– No tin autodisciplina y esaki ta door cu e mayornan a descuida di nan emocionalmente, unda a keda sin duna e muchanan e suficiente structura y regla pa biba, manera disciplina y aprendisahe di e consecuencianan di nan actonan.
– Ta carece di splicacion pa racionalisa nan dificultadnan actual y ta culpa nan mes y ta posee un autoestima hopi abou.
ABUSO EMOCIONAL/PSIKICO (253 caso den 11 aña = 8%)
Abuso emocional/psikico ta sosode ora e mayornan of otro educador ta emiti rechaso y hostilidad na e mucha cu nan actitud y comportacion. Regularmente e mayornan ta zundra e mucha of ta spant’e deliberadamente.
P.e. e mayornan ta zundra y papia palabra malo cu e muchanan, pa malo ta spanta nan of ta conta nan di algo cu no ta deseabel. Tambe por ta expresion di ‘kleiner’ of degenera un mucha sea su so of den hende. Cera of mara un mucha tambe ta considera como abuso psikico.
E consecuencianan:
– nivel di stres mas halto, desorden di stres post traumatico, depresion y desorden di angustia, problema con pa anda cu amistad y relacion amoroso ta bin hopi dilanti tambe, nan capacidad pa vincula cu otro tambe ta interumpi.
IMPACTO SOCIAL
“E victimanan di abuso y negligencia fisico/emocional /psikico tin un estado di salud pio, compara cu e muchanan cu no a pasa den abuso fisico of negligencia. E victimanan di negligencia emocional y abuso tin mas risico pa desaroya un mecanismo di defensiva dañino, manera: mal uzo di alcohol y droga, comemento di mas, dolornan cronico, nan tin 2x mas chens pa desaroya e malesanan cronico y tin risico halto riba enfermedad di curason/cardiaco y diabetes. Aunke nos no tin niun estudio haci pa pone relacion di tur e casonan di e problemanan aki cu e tipo di abusonan menciona, nos mester ta consciente si, cu e abusonan aki ta sosode den cas, unda e mayornan ta e abusadornan. Mester cuminsa para keto na esaki, educa y consciente nos mayornan di nan rol como abusador tambe,” Ras a finalisa bisando.


text:
ORANJESTAD - En conexion cu Dia Internacional di Hende Muhe diabierna 8 di maart, e ala femenino di Partido MEP, Forsa Femenino Grace (FFG) ta organisa un encuentro na Aruba Surfside Marina. Pa varios aña caba, FFG a tuma e encargo pa haci e evento aki cu e meta principal pa aumenta conscientisacion bou di hende muhe.
Hende muhe ta ehempel di fortalesa grandi, y ta refleha capacidad pa supera e adversidadnan cu hende muhenan ta enfrenta diaramente. E hende muhe ta capas di realisa tur loke cu e propone. Por lo tanto, e rol principal di hende muhe no solamente ta funcional sino esencial, primordial y vital pa nos Sociedad. Ta p’sey, riba e anochi aki, lo tin oradornan kendenan lo elabora riba temanan actual cu lo stimula otronan pa sigui dilanti.
E animacion musical pa e anochi un biaha mas ta na encargo di Francis Jacobs kende lo entretene e publico cu canticanan cu lo wordo scogi specialmente pa duna reconocimento na e ser femenino.
Presidente di Forsa Femenino Grace, sra. Yuyu Croes y Partido MEP ta haci un invitacion na tur hende muhe ytambe hende homber pa reserva e fecha aki pa disfruta di un otro anochi ameno hunto. Entrada pa e evento tin un costo di Afl. 35,-. Pa mas informacion por yama 593-2931 of 564-4447. Un biaha mas, nos ta conta cu boso sosten.


text:
Un mocion pa pidi sosten pa nos grandinan cu no tin suficiente entrada pa paga un centro di cuido priva
Parlamentario drs. Mervin Wyatt-Ras den su dissertacion durante tratamento di presupuesto di Salubridad a trece padilanti cu e ta contento cu minister a continua cu maneho di gobierno anterior pa loke ta trata e proyecto di IMSAN pa haci esaki un centro oncologico. Gobierno lo bai traha cu Baptist Health manera minister anterior a inicia y ora cu logra cu JCI acredita lo por sigui cu e trajecto di stimula turismo medico.
Gobierno a continua cu ampliacion di eerste lijn y lo sigui emplea mas Praktijk Ondersteuners pa atende pashentnan diabetico y cu presion halto etc, dor di cual e referencia pa specialistanan lo por baha. Tambe ta implementando e leynan cu gobierno anterior a presenta den pasado y cu a pasa den parlamento, esta e leynan di Cuido di Calidad, di Cuido di nos Grandinan y di BIG.
Asina tambe lo lanta e Instituto di Calidad pa evita discucionnan innecesario ora ta implementa ARUBIG. Na e momentonan aki minister ta den un impasse pa loke ta trata ARUBIG. Ta di importancia pa e bai bek na mesa cu stakeholders pa por logra haci posibel e mediconan, tambe esnan cu studia den region, por traha na Aruba, segun normanan cu ta garantisa calidad. IVA cu ta encarga cu inspeccion di salubridad mester haya tur sosten di gobierno pa haci un bon trabou pa garantisa cu ora tin keho esakinan ta ser trata debidamente y cu ta tenecuenta cu derecho di e pashent y natural tambe su debernan.
Wyatt-Ras ta haya pa loke ta trata implementacion di e ley di Cuido di nos Grandinan ta necesario pa dunan sosten na esnan cu ta traha ariba esaki paso nos grandinan cu a cuida nos ora nos tabata chikito, mester por haya tur atencion. Pa e grandinan cu dor di e situacion na cas no por keda eynan y cu no por paga nan internacion den un ecasnan di cuido privapaso esaki a bira mas caro, ta necesario pa gobierno sostene e grandinan aki financieramente pa nan por ser interna. Aki ta trata di e grandinan cu kizas tin Alzheimer of tin un of otro tipo di dementia.
Wyatt-Ras ta haya cu dor di nos lifestyle e cantidad di malesanan chronico ta creceiendo y cu gastonanan di AZV tambe ta sigui crece. Gobierno a hisa e BAZV y a spera cu e landsbijdrage lo baha te bira zero sinembargo pa otro anja lo mester sigui cu landsbijdrage. Wyatt-Rasa puntra gobierno kico lo bai haci pa haya placa pa AZV y no a haya contesta satisfactorio.
Wyatt-Ras a enfatisa pa ricibi un documento di minister cu ta regarda conclusionnan di e bestuurlijk overleg di 22 juni na Corsou pa loke ta trata cooperacion den Reino. Porfin a ricibi esaki. Wyatt-Ras kende tabata kwartiermaker pa e grupo di trabou di Salubridad unda cu parlamentonan a haci peticion na nan gobiernonan pa coopera cu otro y pa bini hunto a logra cu gobierno di Aruba a organisa 2 Health Care Conference. A logra pa goboernonan firma diferente MOU pa loke ta trata cooperacion entre Inspecties, International Health Organisation y tambe pa keda reuni pa asina stem af entre e paisnan, manera intercambio entre profesionalnan, compra hunto di medicina pa baha gasto etc.
Minister mester ta menos arogante segun Wyatt-Ras y entrega documento pa ora nos como parlamentario tin reunion den Reino nos ta prepara di kico ta ser haci.
Un otro punto cu Wyatt-Ras a atende ta e asuno di baby Luna. Fraccion di AVP a yega di presenta un mocion pa AZV haci cierto tratamento posibel pa babynan cu tin mester atencion especial y awor ta pidi minister pa sostene den e caso aki tambe. Paso a keda demostra cu e baby aki a biba y ta necesario mas yudansa.
Wyatt-Ras a reacciona fuerte riba minister Oduber na momento cu e tabata menciona su nomber ora ta papia di LOTTO pa deporte. Aki Wyat-Ras a bisa e minister pa e stop di yora y atende cu e asunto y no purba tira lodo riba otro hende. E tin su caminda pa cana como mandatario y mester sinta na mesa cu nan. Tambe e parlamentario a haci pregunta encuanto di personanan cu bai den exterior pa tratamento medico pa traha un protocol pa trata e patientnan aki segun derechonan humano. Esaki a base di un mocion aproba den Parlamento. Minister no a contesta e pregunta aki. Asina por mira cu ta facil pa minister bin Parlamento, tira palabra pero no contesta cierto preguntanan.


text:
Diasbra atardi, Prome Minister di Aruba a emiti un declaracion pa loke ta trata e noticia cu a sali den publicidad, esta e peticion pa asilo y proteccion di Rode Kruis y UNHCR pa ilegalnan.
E prome Minister di Aruba a bisa cu el’a yama un reunnion urgente, riba e tema di Venezuela hunto cu Minister di Husticia y tur departamento cu ta atende tema aki.
Procedura pa haya asilo na Aruba:
E procedura di asilo ta un topico delicado, pero ta improtante pa signala cu a ripara cu tin hende ta haya un declaracion di e departamento di Naciones Nni UNHCR, tin hende tambe cu ta haya un carta di Cruz Cora, pero ningun di e dos documentonan ey ta e caminda oficial pa cana pa haya un asilo na Aruba.
No necesariamente e hendenan ey cu tin e carta ey den nan man ta wordo considera na Aruba como hende cu a pidi asilo.
E forma con pa haya asilo, ta ora cu bo ta teme pa bo bida, e ora bo por bin remarke pa haya un asilo na Aruba. Pa haya esaki, bo mester pidiele ora bo drenta Aruba, y pidiele na autoridad di aruba y no na Cruz Cora y no na UN-HCR.
Asilo di Aruba tin procdura, unda tin un comicion forma dor di di varios departmento, un comicion cu ta atende cu tur peticion. Ora cu e comicion ey yega na conclucion, ta duna asilo. Ningun hende no a haya asilo, segun procedura di Aruba.
Carta di Naciones Unidas – HCR cu ta duna supuesto proteccion pa ilegal keda Aruba:
Personan cu tin otro declaracion den nan man, ta consta cu nan a pidi asilo pero no a haya asilo.Nan ta haya un carta asina dor cu kisas cu nan a bati na porta di Cruz Cora, cu nan a pidi un asilo. No ta Cruz Cora ta dunabo asilo. Cruz Cora por certifica cu bo a yega cerca nan pa pidi asilo.Departamento di Naciones Unidas, UN-HCR ta dunabo un carta cu bo a pidi asilo. pero no a haya!
Kico ta pasa cu esnan cu tin e carta di UNHCR den nan man?
E papel aki no ta wordo reconoci pa gobierno di Aruba. E no ta un papel cu bo por traha na Aruba, ni tampoco e ta un estadia, como tampoco un permiso di trabao. Si un persona ta sinti cu e tin cu haya proteccion pa su bida e tin cu haciele via procedura di nos pais.
E siman aki lo bay tuma contacto cu UNHCR na Washington, pasobra nan por yuda Aruba, selecta esnan cu pidi asilo, cua ta esnan cu mester considera, pa sigui pa tene mas entrevista cu e personanan ey. Pues lo adresa UNHCR pa un forma di coperacion pa traha cu nan.
Ken ta firmando e cartanan di UNHCR ? :
Prome Minister Wever-Croes a sigui splica cu UNHCR tin un persona cu ta representa nan na Aruba, pa cual Gobierno tabatatin contaco cune y el’a confirma cu e no a firma ningun declaracion. Den pasado UNHCR tabata representa Cruz Cora, pero awor no mas. Pues, un documento firma na Rode Kruis, tampoco ta di UN-HCR.
Precupacion den comunidad:
E tema aki ta trece hopi precupacion y esey ta comprendibel. Mi sa cu esaki ta poco bruha, sinembargo ta haci apelacion na tur hende pa keda trankil. Mira e situacion manera cu e ta. Asilo ta un asunto delicado y Venezuela ta den situacion dificil, pa cual nos a convivi esey tambe.
Reunion cu Cruz Cora y UN-HCR:
E siman aki Gobierno lo bay reuni cu Cruz Cora como tambe cu UNHCR y asina cu tin mas novedad den e asunto aki, lo comparti e informacion tambe cu pueblo.
Pa awor e ta asina: Bo por tin un carta firma pa Cruz Cora, bo por tin un carta firma pa UNHCR, bo por tin un carta firma pa kende bo kier, pero esey no ta dunabo e proteccion, si bo no cana e caminda cu mester cana.


text:
Ouditoria
Ora papia di ouditoria kontabel (na hulandes: auditing) ta referí akinan na kòntròl di e kuentanan òf e bukinan di un kompania. Esaki ta enserá:
- investigashon di e diferente prosesonan di un kompania;
- kòntròl riba e relato finansiero di un kompania.
Meta di un ouditoria kontabel ta pa duna seguridat na esnan interesá den e funshonamentu di un kompania. Por ta trata aki di Akshonistanan, Hunta di Komisario, Hunta di Maneho, Prestamistanan, trahadónan i Fisko. Un ouditoria riba e diferente prosesonan di e kompania ta enserá un investigashon riba e medidanan i desishonnan ku a wòrdu tumá òf sa tuma pa operá e kompania. Un ouditoria finansiero ta konsentrá riba e konfiabilidat di e relato finansiero. E persona ku ta kontrolá ta un eksperto riba e tereno aki, un akountent por ehèmpel. E resultado di e ouditoria ta wòrdu poné den un rapòrt.
Por hasi un ouditoria kontabel riba e kompania kompletu òf un parti; sierto departamentu òf proseso so por ehèmpel. Tin diferente tipo di ouditoria, manera:
- Ouditoria operashonal – akinan ta kontrolá e diferente prosesonan di e kompania
- Ouditoria di data – akinan ta konsentrá riba e IT di e kompania.
- Ouditoria finansiero – akinan ta kontrolá e relato finansiero
- Ouditoria forénsiko – akinan ta hasi un investigashon riba froude
- Ouditoria riba kalidat – akinan ta kontrolá si e kalidat ta kumpli ku normanan vigente


text:
‘Football for Friendship’ – E prome dia di e International Friendship Camp.
Tabata un dia largo, pero hopi leuk mes, asina nos Head of Delegation Sra. Monique Ras a informa nos. E prome dia di e International Friendship Camp tabata uno sumamente leuk, interesante y educativo. Despues di apertura di e teamnan di futbol e young ambassadors di tur e paisnan participante a haya training, diferente workshop y nan a haci diferente actividad cu e otro participantenan. Jahmani y Sheqayli a haya e oportunidad tambe di splica con nan a prepara nan mes pa participa na e evento F4F Children’s Social Program.
Abou e potretnan y videonan por mira un tiki di e dia di awe.


text:
Pa nos logra krea nos hardin botanico no ta unikamente e parti di vegetashon sostenibel so nos mester, sino tambe hopi mata ornamental.
Durante Curadoet 2019 nos lo ke bolbe logra loke nos a hasi na 2014 , esta stek 10.000 planchi! Bo sa ku bo por i ke aporta riba e dia aki, soru pa bo inskribi awor. Ta un aktividat pafo ku mester di hende serio. E ta rekeri atenshon pa tur kos kana bon.
E trabou aki lo tin hopi bukmentu i trabou na rudia, pues e partisipante mester ta fit! bin ku bo handschoen i pechi pa tapa solo


text:
Na momento cu polis federal di Mexico a detene cuatro homber cu tabata core un auto, cu a ser horta na Guanajuato, un siman pasa, ningun di nan a spanta ora cu nan a mira un arma di candela largo AK-47 y cuatro telefon den bahul di e auto. Pero otro obheto cu nan tabatin, si a duna un sorpresa comprendibel.
E aparato tabata parce un bom, manera un aparato explosivo traha na cas cu ta hopi popular pa usa den enfrentamento entre banda di narcotrafico. Pero e aparato tambe tabata parce un drone.
Finalmente autoridad a haya sa cu e tabata un drone/bom, cu un detonador di control remoto. Cu e presencia di e aparato aki, e actitud di autoridad Mexicano pa cu mafia criminal a cambia.
Den un publicacion di revista Small Wars, caminda a publica un nota di Robert Bunker y John Sullivan, nan a señala e importancia di un situacion inevitabel, segun specialista di siguridad. “Tin mas di un decada cu varios grupo criminal ta daña Mexico, cu mas di 100.000 asesinato,” segun e autornan. “Cada biaha ta bira mas importante tur cos relaciona cu tecnica y procedura nobo di banda di terorista, manera uso di escudo humano y awor e aparicion di un drone cu a bira un arma.
Autoridadnan tabata sa cu cartelnan di Mexico ta usa drone pa trafica droga na frontera entre Mexico y Merca: entre 2012 y 2014 nan a registra mas di 150 situacion asina. E gruponan criminal ta usa drone tambe pa haya informacion specifico.
Segun Bunker y Sullivan, e region caminda autoridad a confisca tur e material aki, e caminda di Salamanca pa Morelia, awor a bira un laboratorio di tur cartel cu ta usa tecnologia nobo.
Aunke e polis no a duna claridad si tur hende deteni tin relacion cu narcotrafico, te awor Mexico tin varios cartel cu ta opera den zona di Guanajuato, manera cartel di Sinaloa, Los Zetas y el Cartel Jalisco Nueva Generacion (CJNG). Te awor te dificil pa haya informacion tocante esaki.
Segun specialistanan e ta un metodo cu a ser copia di e organisacion Estado Islamico, cu ta usa drone pa atake suicida. E cartel tabata usa prome un instrumento conoci como papa bomba, pero awor nan ta combina e instrumento aki cu tecnologia di drone, cu por cumpra riba internet pa US$ 229 solamente.
“Agente di siguridad fronteriso a cuminsa cu siguimento di un patron di uso di drone di varios cartel, segun Bunker y Sullivan. “Un auto aereo no tripula arma of un sistema aereo no tripula cu un IED cu por haya e orden pa explota desde un luga remoto y asina por sucede un atake di precision contra un obhetivo intencional”.


text:
PARTI DI GREBBELINIEWEG SERA PA ULTIMO FASE DI RENOBASHON
PARTI DI GREBBELINIEWEG SERA PA ULTIMO FASE DI RENOBASHON
Willemstad- Minister Suzy Camelia-Römer i Obra Públiko ta informá ku for di djaluna dia 23 di yanüari 2017, ta sera un parti di Grebbelinieweg pa finalisá e trabounan di renobashon ku a kuminsá for di aña 2016. Ta trata e parti ku ta kuminsá na Kaminda Saliña, na altura di Wimco.
Despues di ˈbouwvakˈ a hasi algun mantenshon i preparashon chikitu na e kaya. Otro siman ta traha ku makineria pisá loke ta hasié nesesario pa sera e kaminda. Bòrchinan ta indiká e usadónan di e kaya kon ta desviá tráfiko. Por fabor tene kuenta ku e kambionan temporal.


text:
Awaseru fuerte mei mei den luna di Aprel. Ni un siman despues tur palu di Kibrahacha ku ta den e área di awaseru ta kuminsá nan show di magia. Un extravangansa hel di flor, un oásis den e mondi shinishi i seku. Oro likidó pa tur animal ku ta kome nektar manera blenchi, barika hel, toepial, abeya, maribomba i otro animal ku gusta esaki. Un ekspreshon visual di koló lokual nos por atmirá ku asombro. Algu ku no ta dura […] Read more »
Konosé bo founa: Para – Deklá (Phalacrocorax brasilianus)
Si bo sa kore pasa e planta di limpia awa sushi na Klein Hofje mainta trempan of atardi lat, tin chèns ku bo a yega di mira e para aki sintá riba e bakinan di awa ku su ala di sprèit pa seka den solo. E para aki tin e nòmber Deklá. Tambe por miranan regularmente kantu di kosta, manera na Seaquarium. E para aki ta midi mas o ménos 60 centimeter i tin un koló skur ku ta kasi […] Read more »
Konosé bo founa: Para – Chipe di norte (Parkesia noveboracensis) BISHITANTE
E bishitante aki ta un bista general riba nos isla, aunke mayoria hende lo no ripará ku e tei. Ta esnan ku ta opservá bon so lo rekonosé e animal aki. E para aki ta midi mas o ménos 14 centimeter. Su koló parti ariba ta maron skur, i riba su barika e plumanan ta koló krèm/hel ku strepi skur. Ademas e para tin un strepi koló krèm riba su kabes nèt riba su wowo. E komportashon kaminda e para […] Read more »
Konosé bo founa: Para – Patu morèkè (Anas discors)
Tin un variedat di patu ta biba riba Aruba, Boneiru i Kòrsou i Patu morèkè ta un di nan. Si bo ke opservá e para aki na e momentu aki, awor ku dam ainda no ta yen di awa, e mihó lugá pa bai wak ta e diferente planta di tratamentu di awa sushi riba e islanan. Aki nan ta sinta riba e rant di e bakinan den grupo grandi. Pero nan tin basta miedu di hende. Bo por rekonosé […] Read more »
Konosé bo founa: Para – Trupial Kachó (Icterus nigrogularis curasoensis)
E para aki ta sinta den palu, su koló manera un mango hechu. Su koló di pluma ta kontrastá den forma briante kontra e medio ambiente koló shinishi di e mondi seku. No ta su pluma so ta remarkabel, e zonido ku e animal aki ta produsí ta mesun remarkabel. Por kompará e zonido aki ku e zonido ku kachó ta produsí. E nòmber Trupial Kachó na Papiamentu, ta referí na e zonido aki. Pero tin tiki hende ku ta […] Read more »
Reforestashon na Klein Boneiru
Ta rondoná un yu di Kadushi (Cereus repandus) ku hopi amor ku pida piedra di kalki pa asina krea un tiki fresku, i tambe un lugá pa wanta awa bou di e solo fuerte i kalor intenso riba Klein Bonaire. A transplantá e mata aki for di un lugá riba e isla prinsipal, kaminda e mata no tabata deseá mas, pa e lokalidat kaminda ku tempu e tin ku krea un populashon nobo di kàktús. E mata chikitu ta pertenesé […] Read more »
Konosé bo founa: kokolishi – Bloedende tandneriet
Bloedende tandneriet (Nerita djente sangrá) (Nerita peloronta) Esta un nòmber e kokolishi aki tin. Na Hulandes e yama Bloedende tandneriet i na Ingles ta yamé Bleeding Tooth Nerite. Na Papiamentu no tin un nòmber spesífiko pa e animal aki, pero si tradusí e nòmber for di otro idioma e lo haña e nòmber Nerita djente sangrá. E nòmber ta lógiko si bo opservá parti abou di e kokolishi kaminda e boka ta situá. Aki bo por mira un mancha koló […] Read more »
Un raton chikitu misterioso
Espesie humano, Homo sapiens, humano ku ta pensa, a plama rònt mundu danki na gran kantidat di invenshon. Na pia, ku barku, i mas resien ku avion. Kasi no a sobra un lugá, riba tera, na mundu kaminda hende no a yega di kana. Área virgin kasi no ta eksistí mas. Ademas di esaki Homo sapiens tin e tendensia fèrfelu i persistentemente pa biaha ku stowaway. Sea ta trata di espesie di mata ku ta kompañá humano den forma di […] Read more »
Konosé bo founa: kokolishi
Nerita di Kuater djente Kokolishi marino ku ta pertenesé na e famia di Nerite hopi biaha tin punta manera djente ku ta lokalisá riba en plachi banda di e ‘boka’ di e kokolishi, kaminda e kokolishi ta saka su kurpa pa por move. E espesie ‘Caribbean Four-tooth Nerite’ òf Nerita versicolor tin kuater djente riba e plachi banda di e boka i ademas tin un kantidat di punta mas chikitu riba e lep parti pafó. Koló di e kokolishi por […] Read more »
Konosé bo founa: kokolishi
Common purple snail/ Paarse zeezeiler (Janthina janthina) Blou lila skars Na aña 1758, e sientífiko Linnaeus a duna e nòmber sientífiko Janthina janthina na un kokolishi i e habitante den dje ku ta sumamente chikitu i ku koló blou i lila. Na Papiamentu no tin nòmber pa e animal aki ku ta biba rònt mundu den laman tropikal. Na Hulandes ta yam’é Purperen òf Paarse zeezeiler i na Ingles ta yam’é Common purple snail. E kokolishi aki no ta skars, […] Read more »


text:
KAPÍTULO 96
Hesus A Kontestá un Gobernante Hóben i Riku
MATEO 19:16-30 MARKO 10:17-31 LUKAS 18:18-30
UN HÒMBER RIKU TA HASI PREGUNTA TOKANTE BIDA ETERNO
Ainda Hesus tabata na Perea na kaminda pa Herúsalèm. Un yònkuman riku a kore bini serka dje i a kai na rudia su dilanti. E hóben akí, kende tabata “un lider di e hudiunan,” kisas tabata un kabesante di snoa òf un miembro di Sanedrin. El a puntra Hesus: “Bon Maestro, kiko mi tin ku hasi pa mi haña bida eterno?”—Lukas 8:41; 18:18; 24:20.
Hesus a kontest’é: “Pakiko bo ta yama mi bon? Ningun hende no ta bon, sino ún so, Dios.” (Lukas 18:19) Kisas e hòmber a usa e palabra “bon” djis komo título ofisial, loke e rabinan tabatin kustumber di hasi. Aunke Hesus tabata un bon maestro, el a laga e hóben akí komprondé ku e título “Bon” ta pertenesé solamente na Dios.
Hesus a konsehá e hóben: “Si bo ke haña bida, sigui kumpli ku e mandamentunan.” El a puntra Hesus: “Kua di nan?” Hesus a sita sinku di e Dies Mandamentunan: no mata, no kometé adulterio, no hòrta, no lanta testimonio falsu i onra bo tata ku bo mama. Despues, Hesus a menshoná un mandamentu mas importante ainda: “Stima bo próhimo meskos ku bo mes.”—Mateo 19:17-19.
E hóben a bisa Hesus: “Mi ta kumpli ku tur esakinan; kiko mas mi falta?” (Mateo 19:20) Podisé e hóben a pensa ku e tabatin ku hasi un akto heroiko pa e por a gana bida eterno. Hesus a sinti ku e tabata sinsero, p’esei el “a sinti un amor” p’e. (Marko 10:21) No opstante, tabatin algu ku tabata stroba e hóben akí.
Su poseshonnan material tabata pegá na su kurason. P’esei, Hesus a bis’é: “Ún kos bo falta: Bai, bende loke bo tin i duna hende pober e plaka, i lo bo tin tesoro den shelu, i bin sigui mi.” Sí, e yònkuman akí por a kompartí su plaka ku hende pober, ku no por a pag’é bèk, i bira disipel di Hesus. Pero e no a hasi esei. Kisas, ku duele Hesus a mira kon e hóben akí a bira tristu i lanta bai. E yònkuman no por a rekonosé berdadero tesoro debí ku su rikesa, òf su tantísimo propiedatnan, tabata pegá na su kurason. (Marko 10:21, 22) Hesus a bisa: “Lo ta masha difísil pa hende ku plaka drenta e Reino di Dios!”—Lukas 18:24.
Loke Hesus a kaba di bisa i a bisa siguientemente a sorprendé su disipelnan. El a bisa: “De echo, ta mas fásil pa un kamel pasa dor di wowo di un angua di kose ku pa un hende riku drenta e Reino di Dios.” E disipelnan a puntra: “Ta ken por ser salbá anto?” Ta asina difísil òf asta imposibel pa un hende ser salbá? Hesus a wak nan stret den nan kara i a bisa nan: “Loke ta imposibel pa hende ta posibel pa Dios.”—Lukas 18:25-27.
Pa indiká ku nan sí a hasi un eskoho distinto for di e hóben riku, Pedro a bisa: “Wak! Nos a laga tur kos i a sigui bo; kiko realmente nos lo haña?” Anto Hesus a bisa nan kiko lo tabata e rekompensa pa nan bon eskoho. El a bisa: “Dia tur kos bira nobo, ora e Yu di hende sinta riba su trono glorioso, boso ku a sigui mi tambe lo sinta riba 12 trono i husga e 12 tribunan di Israel.”—Mateo 19:27, 28.
Ta bisto ku Hesus tabata papia di futuro, ora nos tera bira un paradeis manera Hòfi di Edén tabata. E rekompensa ku Pedro i e otro disipelnan lo haña ta e derecho di goberná nos tera huntu ku Hesus. E rekompensa ei sigur ta bal kualke sakrifisio!
Pero no ta den futuro so Hesus su disipelnan lo ser rekompensá. For di momento ku nan a kuminsá sigui Hesus, nan lo a ser rekompensá. Kon asina? Hesus a bisa: “No tin ningun hende ku a bandoná kas, esposa, ruman, mayor òf yu pa motibu di e Reino di Dios, ku lo no haña—di un manera òf otro—hopi biaha mas tantu di esakinan den e tempu akí, i den e era ku ta bini, bida eterno.”—Lukas 18:29, 30.
Sí, unda ku Hesus su disipelnan bai, nan por disfrutá di un hermandat kristian, huntu ku otro sirbidó di Yehova; e relashon ku tin entre e miembronan di e hermandat akí ta mas estrecho i balioso ku esun entre miembronan di famia. Lamentablemente, e gobernante hóben i riku ei no por a disfrutá di e bendishon ei ni lo no risibí e rekompensa di bida den e Reino selestial di Dios.
Hesus a sigui bisa: “Hopi ku ta promé lo ta último, i e últimonan lo ta e proménan.” (Mateo 19:30) Kiko e tabata ke men?
Wèl, komo ku e hóben riku akí tabata un lider hudiu, e tabata entre e hendenan ku tabata “promé.” E tabata un persona ku tabata kumpli ku e mandamentunan di Dios. Pues, e tabatin hopi potensial i hende lo por a spera hopi dje. Pero e tabata pone su rikesa i su propiedatnan promé ku tur otro kos. En kambio, hende komun i koriente sí a komprondé ku loke Hesus tabata siña hende ta e bèrdat i e kaminda ku ta hiba na bida. Na moda di papia, e hendenan akí tabata “último” pero awor nan a bira “promé.” Nan por a antisipá e tempu ku nan lo sinta riba trono den shelu huntu ku Hesus i goberná riba tera ora esaki ser kombertí den un paradeis.


text:
11 manera pa bira víktima di ladronisia
Kriminalidat a krese rònt mundu, kriminal nan a desaroyá i kambia nan téknika durante e último tempu nan.
1 Paso nan kalkulá
No ta manera ántes ku un kriminal ta sali i hòrta sin pensa, Awendia nan tin mas pasenshi i ta forma parti di grupo nan mas organisá ku ta studia bo paso nan i kada akshon ku bo ta tuma. Nan ta wak bo, i abo no ta wak nan. Un kriminal por sa mas mihó ku bo mes kiko ta siguiente paso ku bo ta tuma segun e dokumento aki .
2 Sin seguridat
Basá riba un rapòrt 60% di kriminal nan ta evitá di hòrta òf drenta den un kas ku seguridat. Tep: Si bo no tin un sistema di seguridat bo por baha bo chèns dor di usa maske ta steker òf algu por estilo na tur entrada pa deskurashá ladron nan.
3 Bo kas ta na un skina ?
Hopi ta kere ku kriminal nan no ta gusta kas na skina esei ta al kontrali , kas na skina tin mas posibilidat di wòrdu hòrtá nan ta mas aksesibel i mayoria biaha nan tin ménos bisiña rondoná di nan.
4 Bo tin hopi lòk awèl lo bo mester tin hopi sèn
Bo ta sinti ku mas lòk ta mas safe òf ta deskurashá un kriminal for di bo propiedat? Pensa pa un ratu kiko bo ta pensa si bo mira un kamber ku 5 lòk na dje ? Awèl asina mes un kriminal ta pensa, bo mester tin sèn ei den òf alo ménos kos nan balioso. Hopi fásil bo ta bira víktima di e tipo nan di kriminal nan mas frustra.
5 Bo tin hende ta traha pa bo na kas frekuente ? Limpiesa, hardinero awèl esaki tambe por ta bo desgrasia.
No komprendé mi malu , bo por tin hende ta traha pa bo na kas , un hende di limpiesa of hardinero etc. Pero si kada bes bo ta kambia di empleado bo tin hopi chèns ku un dia bo informashon den kas lo wòrdu bendé
6 Bo tin un mondi dilanti bo kas, ku mondi mi kiermen planta den kura?
Planta i mata ta algu ku ta forma parti di nos naturalesa ami stima mata , pero mata ta un di e hèrmènt hopi efikas ku un kriminal tin.
7 Bo no tin kachó
Kachó ta mas ku bo amigu. Kachó riba su mes ta e forma mas efektivo pa kombatí kriminalidat. 50% di kriminal segun e rapòrt aki ta evitá di drenta un kas kaminda tin kachó kombiná ku sistema di seguridat.
8 Bo ta hür un kas ?
Hürmentu di kas tin su bentaha pero estudio nan ta mustra ku bo tin 37% mas posibilidat di wòrdu hòrtá.
9 Nan a yega di hòrta un biaha kaba
Kas di famia ku a wòrdu hòrtá un biaha kaba di hopi chèns di wòrdu hòrta un biaha mas.
10 bo ta traha durante di dia ?
Miéntras ku bo ta pensa ku mayoria robo ta sosodé anochi esei no ta e kaso. 60% di robo ta tuma lugá den dia ora doño nan no ta na kas.
11 Si bo no tin yu
Si bo ta soltero òf bo ta biba solamente ku bo partner lo bo ta hopi atraktivo pa un kriminal. Segun e rapòrt aki mas hende ta biba den un kas ménos posibilidat tin pa bo bira víktima di ladronisia.
Final palabra :
Tin sigur mas manera ku por hasi bo víktima di ladronisia, pero esaki nan ta un lista di 10 ku mi a kompilá.
Otro kos nan pa tene kuenta ku ne.
- mayoria robo ta ser hasi pa hende di bisindario mes.
- Un kriminal ku eksperensia por limpia bo kas den ménos ku 10 minüt.
- Mayoria ladron ta drenta bo kamber prinsipal promé.
- ménos ku < 20% di ladron ta ser aresta.


text:
Hendrik Tevreden:
ORANJESTAD (AAN): Algun tempo pasa Parlamento a entrega caba e ley di ‘Meld Code’ y awor Gobierno ta casi cla pa ehecuta esaki.
Esaki segun parlamentario Hendrik Tevreden, durante e conferencia di prensa di tur Dialuna di fraccion di MEP.
El a sigui bisa cu ta trata specificamente di articulo 243-a te cu 243-d.
“Esaki lo bira un base legal pa raporta casonan entre otro di abuso y mal uso di mucha, hobennan of hende grandi”.
“Nos a scoge pa amplia e ley aki di ‘Meld Code’ cu violencia domestico, pa asina nos por tin un ley cu mucho mas peso y asina e instancianan concerni por tin un mihor gara y por hasi un mihor trabao ora cu nan ta traha raportahenan, unda cu por para firme ora cu huez duna su sentencia na e acusadonan”, segun Tevreden.
El a sigui bisa cu fraccion di MEP ta hopi orguyoso cu señora Anne Kroon di UNICEF por a sinta na mesa cu nan.
“Esaki ta importante pasobra su trabao ta pa no solamente vigila full e entrada di e ley aki, pero tambe pa siña e departamentonan concerni con pa raporta y con pa inculca e sistema aki den locual ya nan ta bin hasiendo”.
“Nos tin hopi otro stakeholder na mes sinta y den e dianan nos dilanti nos ta bay sigui sinta cu nan y mustra nan con leu nos ta cu e ley aki, cu ta hopi importante pa pais Aruba”, segun e parlamentario di e fraccion geel.


text:
27-2018 – Business Plaza – Get Started! di KvK un biaha mas bon bishita
Oranjestad – Diasabra ultimo 30 di juni Camara di Comercio y Industria Aruba (KvK) a organisa un biaha mas e evento pa tur hende cu kier of cu recien a cuminsa un negoshi: Business Plaza – Get Started! E bishitante a haya e oportunidad pa expande nan conocemento riba diferente topico cu ta importante na e momento cu bo tin e ambicion di cuminsa un negoshi of ta den e proceso y tin pregunta specifico riba rekisitonan y maneho di bo negoshi. For di 9’or di mainta e bishitantenan por a atende diferente presentacion cu topiconan hopi interesante. KvK kier gradici Digicel cu tabata e main sponsor di e event Business Plaza – Get Started!
Sr. Ernst Mohamed, Presidente di KvK a dirigi su mes na esnan presente cu un discurso di bon bini. Siguientemente sra. Emelie Peterson di Digicel Aruba splica over e servicionan di Digicel y con ta facilita e comerciante. Sr. Frits Israel di Doc Opleiding a duna un interesante presentacion riba servicio na e consumidor cu algun conseho. Sr. Oliver Vieira hunto cu sra. Geraldine Bardouille
di Qredits a splica riba financiamento via Qredits. Sra. Tatiana Britten-Dubero di KvK a elabora riba servicionan di Business Information & Support di KvK y sra. Naline Heilbron a conta di su experiencia como empresario nobo. Despues di un pauze cortico sra. Michelle Wever y sr. Daniel Rasmijn di HBN Law a duna un presentacion encuanto areglonan di empleo. Por ultimo sra. Marilyn Wout y su coleganan di Departamento di Aduana a duna splicacion encuanto proceduranan di Douane cu algun conseho practico.
Durante eventonan di Business Plaza, KvK ta brinda e oportunidad pa tur bishitante haya un consulta di biaha. Diferente bishitante a haci uso di e oportunidad aki pa asina haci un consulta liber serca e Business Advisors di KvK y tambe por a registra nan negoshi. Sra. Sonja Velthuizen, Directora di KvK y sr. Dave Martinus di ActionCoach a duna informacion di e programa interesante pa e proximo curso di Empresario Independiente Chikito/Mediano. Departamento di Asunto Economico tambe tabata presenta pa brinda informacion na publico encuanto permisonan.
Durante pauze a brinda e oportunidad pa tur esnan presente intercambia ideanan y elabora riba topiconan pa fortifica lasonan comercial den un setting ameno combina cu bebida y aperitivos.
E biaha aki a ofrece 2 workshop durante e evento. Den e sala chikito sra. Henna Thode di HFT Treasury and Accounting Services N.V. a trata e topico guia financiero y administrativo y den e auditorio sr. Diederik Kemmerling di The Lab a toca e tema tacticanan di social media pa negoshinan chikito.
Proximo edicion di Business Plaza lo tuma luga januari 2019 y ta e edicion ‘Step Forward!’ dedica na empresarionan existente cu kier expande nan negoshi. Pa mas informacion tocante Business Plaza, curso Empresario Independiente Chikito/Mediano y otro servicio di KvK, por tuma contacto na 582-1566, ext. 42/35/27/30 of manda un e-mail pa: businessinfo@arubachamber.com.
Aruba, 3 di juli 2018
Camara di Comercio y Industria (KvK)
Events
-
Ecommerce ExpoSeptember 25 - September 26
-
Aruba Chamber Business Event 2019September 27 @ 7:30 pm - 12:00 am
-
International FDI SummitOctober 28 - October 30
-
Latin American Congress of Ports (AAPA Latinoamerica)November 19 - November 21
-
Handelsmissie en congresNovember 25 - November 30


text:
27-2019 – Registracion y cambio di datos di negoshi posibel solamente digital: KvK ta informa cu pronto ta vence e fecha pa procesa informacion di negoshi via formulario
Oranjestad – Camara di Comercio y Industria (KvK) a bay over na un sistema completamente digital pa tur asunto di registracion di negoshinan. E sistema nobo ta pa facilita e servicionan pa e cliente y brinda oportunidad na e cliente di maneha su propio datos den un forma mas flexibel. Tur esaki via su propio account di My Chamber. E portal aki pa e cliente ta accesibel via www.arubachamber.com.
Papel ta pasa pa pasado
Desde cuminsamento tur informacion cu un persona mester duna pa registra su entidad legal ta bay riba un formulario di papel. Cu e sistema nobo KvK kier elimina esaki por completo. E sistema nobo ta elimina e uzo di formulario riba papel y ta reemplasa esaki cu yena e informacion via ‘My Chamber’. KvK a duna e oportunidad pa esnan cu ainda tin formulario algun tempo pa completa y entrega esaki. Pero e periodo di gracia pa entrega papelnan di formulario lo termina riba diabierna 28 juni 2019. Tene na cuenta cu despues di e fecha aki KvK no ta tuma ningun formulario riba papel mas y tur registracion of cambio di datonan di registracion ta bay over completamente via e sistema di registro nobo.
Crea bo account
Pa por haci uzo di e servicionan via e portal ‘My Chamber’ e ta importante pa crea bo account. Pa crea bo account bo mester tin un e-mail adres valido y activo. Riba website www.arubachamber.com bo ta haya e link ‘My Chamber’. Via esaki bo ta yega riba e portal unda bo mester crea bo account. Unabes bo a crea bo account bo tin acceso na informacion di registro via e portal. Via e portal bo por regla tur asunto di bo negoshi, cumpra extracto y mucho mas. Via e portal mes por haci pago pa diferente servicio di KvK tambe y di e forma aki ricibi productonan digital.
Via su My Chamber account e cliente ta haci su pedido y ta ricibi su extracto. Via e portal My Chamber e cliente por download y print e documento su mes si ta necesario. E extracto nobo ta bin cu un QR code cu ta indica su validez. Pa verifica e extracto mester subi riba website di KvK y bay riba “Validate extract”. Si ta riba smartphone of tablet, por scan e QR code, of copia e link pa valida y si ta tras di un computer por yena e codigo manera e ta mustra riba e documento. Di e forma aki por controla si e extracto ta uno valido. Ta importante pa indica cu e documento aki tin un validez di un luna. Si acaso un cliente kier toch haya un extracto riba papel, por pidi y cumpra esaki na balie di KvK. Tambe KvK por scan documentonan di e cliente cu mester wordo uploaded den registro. Tene cuenta si cu tin gasto mara na e servicionan aki di print y scan.
Pa mas informacion y si tin cualkier pregunta of mester ayudo cu bo account, manda un e-mail na support@arubachamber.com splicando bo situacion. KvK ta aprecia tur feedback como cu esaki ta contribui na mehora e calidad di servicio.
Aruba, 13 juni 2019
Camara di Comercio y Industria (KvK)Scroll To Top
Events
-
Ecommerce ExpoSeptember 25 - September 26
-
Aruba Chamber Business Event 2019September 27 @ 7:30 pm - 12:00 am
-
International FDI SummitOctober 28 - October 30
-
Latin American Congress of Ports (AAPA Latinoamerica)November 19 - November 21
-
Handelsmissie en congresNovember 25 - November 30


text:
Masha Danki QUOTA
30/08/2019
Nos ta gradici Quota International of Aruba pa su donacion. Biblioteca Nacional Aruba ta organisa e Festival di Buki pa Mucha tur aña en cooperacion cu instancianan y cu sosten financiero di patrocinadornan. Sin esaki lo no ta posibel pa sigui cada aña cu e promocion di lesamento.
QUOTA International of Aruba ta un club di dama di nos comunidad cu ta profesionalnan, ehecutivo y doñonan di nan propio negoshi. Hunto nan ta traha ariba proyectonan pa asisti otro instancianan den nos comunidad y asina logra haci bida di nos conciudadanonan mas mihor.
Riba potret representante di Quota, sra. Ivy Simon y Yosmar Sneek, coordinadora di e festival, Richard Dabian, autor di e storia ‘E faro di multicolo’.Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna y diaranson 08:00-19:00
Diamars, diahuebs y diabierna 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
ORANJESTAD (AAN): Diabierna 7 di juli, 2017 Zodiac a parti 12.500 florin na Natividad R.. E la cumpra numbernan 9332 cu signo Libra y a gana 12.500 florin, cumprando solamente 0.50 cent na e numbernan ey. Natividad a cumpra e ticket ganado na Lucky Numbers Wilhelmina Straat.
Zodiac ta hunga tur merdia y anochi dialuna pa diasabra. Riba diadomingo e ta hunga Merdia so. Zodiac ta un wega cu ta multiplica bo inversion. Cu 1 florin bo por gana 25.000 florin ora tin 4 cifra y signo corecto. Cu 5 florin bo por gana 125.000 florin cu Pick 4 y signo. Y invertiendo e suma di 25 florin cu Pick 4 y Signo bo por gana e suma di 625.000 florin cu Zodiac!